
הצעת חוק הגנת הצרכן (תיקון מס' 31) (מדבקת אחריות), התשע"א-2011

של חה"כ דליה איציק, חה"כ כרמל שאמה (פ/2921)

היו"ר כרמל שאמה:

בוקר טוב. אנחנו פותחים את ישיבת ועדת הכלכלה הראשונה להיום. על סדר היום הצעת חוק הגנת הצרכן (תיקון מספר 31) (מדבקת אחריות), התשע"א-2011, של חברת הכנסת דליה איציק וכרמל שאמה (פ/2921). סיימנו הכנה לקריאה ראשונה והצעת החוק עברה בקריאה ראשונה ב-11 ליולי השנה. אנחנו פותחים ישיבה ראשונה בהכנה לקריאה שנייה ושלישית.

בבקשה, חברת הכנסת איציק.

דליה איציק:

בוקר טוב, חברים, בוקר טוב, אדוני יושב ראש הוועדה, בוקר טוב, חבריי חברי הכנסת. אני יודעת שמרביתכם באים להסביר לי כמה זה קשה ואת זה עוד לא פתרנו והמון המון שאלות שבטח באמת התעוררו במשך הזמן, אנחנו פה, אנחנו לא בורחים. זה מסוג הדברים שגם תוך כדי הליכה יתקיימו. אני רוצה לספר לכם על חוק הפיקדון, שהייתי שותפה לו כשהייתי שרת איכות הסביבה, ואפילו אני רוצה לספר לכם על חוק החזרת המוצרים. לא היה אחד שלא אמר לי 'הישראלי ירמה', 'הישראלי ישקר', 'היא תלבש את השמלה לחתונה והיא תבוא אחרי החתונה ותחזיר את השמלה'. בישראל אין אנשים יותר משקרים מאשר באמריקה, בכל מקום יש כנראה אותם אנשים משקרים. אני איש חינוך, אני מאמינה בחינוך, אני מאמינה שצריך התמדה, זה קורה פעם, פעמיים, מי שמותש ראשון, גם מוכרע ראשון. אנחנו לא מתכוונים להיות מותשים. אנחנו נלמד את הדברים. אני יודעת שיושב הראש נחוש להעביר את ההצעה הזאת עוד לפני הפגרה, אנחנו נלמד אותה, כמו אומרת היועצת המשפטית, אנחנו נאפשר לשר זמן היערכות, נאפשר למשרד, בזמן ההיערכות הזה נלמד הרבה מאוד דברים, אנחנו פתוחים, בוודאי יתעוררו הרבה מאוד בעיות, חלקן אמיתיות.

אני רוצה לספר לכם סיפור מאתמול. הבן שלי אתמול מצלצל אליי ואומר לי 'אמא, שיחקת אותה', אני אומרת לו 'מה?' הוא אומר 'הייתי צריך לקנות איזה משהו, הלכתי למוכרת, היא לא מזהה, לא שאלה עוד את שמי, עוד לא דיברתי בכלל, אמרתי לה, גברתי, אם אני קונה, האם אני יכול להחזיר את המוצר?', היא אומרת לו, 'בוודאי, בוודאי', 'היא לא התווכחה איתי, היא לא כלום'. אמרתי לו, 'אתה רואה? אמרת לי שזה לא יעבוד וזה לא זה. מאיפה הייאוש שלך? אתה בחור צעיר'. לכן אני אומרת לכם, בלי ייאוש, אנחנו גם לא מתכוונים להתייאש פה. אז בואו נלך יחד על הדבר הזה, נראה מה אפשר לתקן, מאפשרים לשר לתקן את כל הדברים הללו, משרד התעשייה, המסחר והתעסוקה ער לעניין הזה, השר יודע את זה, הוא גם נתן את ברכתו ואני מציעה שנצא לדרך. ואף על פי כן אנחנו כאן. 

היו"ר כרמל שאמה:

כן, בבקשה? 

דני פיקובסקי:

אני מחברת ניופאן. אני רוצה לשאול שאלה, מה כל כך בוער? למה הלחץ הזה לגמור את זה תוך שבוע, שבועיים, עד הפגרה? למה הלחץ? 

היו"ר כרמל שאמה:

מה בוער לך לדחות את זה? 

דני פיקובסקי:

כי יש לנו הרבה סוגיות שעדיין לא פתורות. 

היו"ר כרמל שאמה:

אבל בגלל זה התכנסנו, אחרת היינו מעבירים את זה ישר למליאה. 

דני פיקובסקי:

אני לא חושב שנסגור את זה פה, אני אשמח מאוד אם כן. 

היו"ר כרמל שאמה:
אין מקום אחר. 

דני פיקובסקי:

אבל אני שואל, למה כל כך ממהרים עם החוק הזה?

 היו"ר כרמל שאמה:

לא ממהרים, מתקדמים. 

דני פיקובסקי:

מה כל כך דחוף? מה יקרה אם זה יידחה עוד שלושה חודשים? 

דליה איציק:

אני אשיב לך. אני הייתי שרת התעשייה והמסחר, אתה יודע? זה מסוג הדברים שזו בושה גם לי, זה מסוג הדברים שזה כל כך ברור שלא ברור למה זה לא נעשה עד עכשיו. עכשיו שואל אותך, בצדק, היושב ראש, מה בוער לך? מה זאת אומרת למה? תגיד לנו מה הבעיה, נלמד, אולי אתה תגיד לנו איזה דבר שיפיל אותנו מהכיסא, ונגיד 'אוי, איזה חסרי אחריות אנחנו'. זה יכול להיות, אנחנו פתוחים, אבל ההבדל בינינו זה שאנחנו יושבים פה הרבה מאוד שנים, כמו שאתה רואה על השיער הלבן שלי והצבוע וכולי, אני למדת ניסיון, אין פעם אחת שלא הסבירו לי איך זה לא הולך, הסברתי את זה, 'זה לא יילך, חבל על הזמן', וככה וככה---

היו"ר כרמל שאמה:

זה יתגלגל על הצרכן. 

דני פיקובסקי:

אני לא טענתי את זה, אגב. אני לא טענתי שזה לא יילך, שזה לא טוב, ש... יש בעיות טכניות לוגיסטיות. 

דליה איציק:

בבקשה, תגיד. 

דני פיקובסקי:

שאנחנו ננסה לפתור אותן פה. 

דליה איציק:

תגיד. 

דני פיקובסקי:

אני מקווה שכן נצליח לפתור אותן פה ובמידה שלא, אני רוצה לשאול אם אתם תהיו פתוחים, במידה שלא כל הסוגיות ייסגרו פה היום, יהיו שאלות נוספות---

היו"ר כרמל שאמה:

זו שאלה בכלל? 

דני פיקובסקי:

כן, זו שאלה. 

היו"ר כרמל שאמה:

מבחינתנו לא. 

דני פיקובסקי:

האם תהיו פתוחים לתת לנו אורכה נוספת, אם זה לא ייסגר פה היום. 

היו"ר כרמל שאמה:

אני אומר, מבחינתנו זו לא שאלה. אם יש סוגיות שנשארות פתוחות, אנחנו לא מתקדמים. 

דני פיקובסקי:

אוקי. 

היו"ר כרמל שאמה:

השאלה מה משקל הסוגיות ומה משמעותן. 

דני פיקובסקי:

בסדר גמור. 

רז הילמן:

אני רק רוצה להתייחס לנושא ש---

דליה איציק:

זה אתה התקשרת אליי השבוע? 

רז הילמן:

כן, אנחנו ביקשנו לדחות את הדיון הזה כדי שנסיים את עבודת המטה. 

דליה איציק:

אמרתי לך שתחזור בערב, למה לא חזרת? זה יפה? 

רז הילמן:

חזרתי והעוזר שלך הודיע לי חד משמעית--- 

דליה איציק:

אתה התקשרת לטלפון האישי שלי, אמרת לי 'אני אחזור בערב', למה לא חזרת? 

רז הילמן:

חזרתי, הוא אמר שאת עסוקה והוא אמר שאת לא תהיי מוכנה לדחות את הדיון ושאין על מה לדבר. כך אמר העוזר. 

דליה איציק:

כך אמר העוזר? הוא ידע שאתה כזה נחמד וככה הוא אמר? אני מתנצלת, באמת, כי חיכיתי לטלפון שלך והוא אפילו לא אמר לי. 

רז הילמן:

אני רוצה להתייחס לנושא שזו הצעת חוק שבאמת איך לא חשבנו עליה קודם ובאמת זה מתבקש. ישראל ייחודית בחגיגה הצרכנית שלה, היא הולכת בהרבה מאוד מקומות לחדשנות וגם בעניין הזה את לא תופתעי לשמוע שאין מדינה נוספת בעולם שחייבה את המדבקות. בסופו של דבר, כמו שאתם אומרים, מגיעים לפתרונות ובסוף הדברים מסתדרים, אבל בדרך נוספות עלויות שמועמסות על המוצרים, זה חוק ועוד חוק ועוד חוק, והחוק הזה במיוחד עובר בצורה מהירה בצורה קיצונית. לצערי זה לא הספיק לנו בשביל אפילו לנתח את כל הבעיות. חלק מהבעיות העלינו ואנחנו מנסים למצוא להן פתרונות, לחלקן מצאנו ולחלקן לא, אבל אני בטוח שיש גם דברים שעוד לא חשבנו עליהם. בגלל שהכל קורה כל כך מהר, אני בטוח שיש דברים שעוד לא חשבנו עליהם. גם אם נתייחס לסוגי מוצרים, יש מוצרים, אני חושב עכשיו על מזגנים גדולים, כאלה מתועלים, שאתם רואים כאן, איפה ישימו את המדבקה במזגן כזה? 

דליה איציק:

מה הבעיה? 

רז הילמן:

שעונים, מוצרים קטנים. 

דליה איציק:

מה הבעיה במזגן? 

רז הילמן:

איפה תשימי את זה? 

דליה איציק:

דוגמה הכי גרועה הבאת. 

רז הילמן:

איפה תשימו את זה? מזגן כזה, לא מזגן עילי, מזגן שהוא מתועל. 

היו"ר כרמל שאמה:

יש מקום ששם זה המנוע, המדחס. 

רז הילמן:

למעלה, על הגג? 

היו"ר כרמל שאמה:
לא על הגג, איפה שהאוויר החוזר נכנס. 

רז הילמן:

זה למעלה. 

היו"ר כרמל שאמה:

זה לא על הגג. 

רז הילמן:

זה למעלה על הגג, ולך תדע איפה זה ומי יסתכל. 

קריאה:

כל המטרה להקל על הצרכן לראות מתי האחריות פגה ואם אתה תשים את זה באיזה חור וזה, אז הסיכוי ש---

דליה איציק:

אז מאוד יכול להיות שאתה הבאת דוגמה כל כך גרועה, כי השר יחליט למשל שאת זה הוא יפטור, נגיד. 

רז הילמן:

הכוונה שלי לא היתה שנתחיל לדון במזגנים, אלא להגיד---

דליה איציק:

תביא דוגמה שהיא באמת יום יומית. 

רז הילמן:

לא, הכוונה שלי לא היתה שנתחיל לדון במזגנים. יש באותו אופן גם מכשירים קטנים כמו שעונים ומצלמות. 

דליה איציק:

כיריים זה נורא פשוט. 

עמי סיני:

איפה? ואז כשצרכן יצטרך, הוא יצטרך להרים את הכיריים. 

דליה איציק:

לא, הוא לא יצטרך, הוא יתכופף ויסתכל, מה הסיפור? לי יש כיריים שבמקרה יש עליהם את התאריך, הטבעה, אתה רוצה שאני אראה לך? 

עמי סיני:

אני חושב שלהוציא כיריים צריך בעל מקצוע וצרכן מן השורה---

דליה איציק:

אז אני אומרת לך שלי יש כיריים שעליהם מוטבע תאריך. במקרה. 

היו"ר כרמל שאמה:

דרך אגב, הדבקת המדבקה מונעת גם תעודת אחריות פיזית ביד? 

אתי בנדלר:

ודאי שלא. 

היו"ר כרמל שאמה:

לא מונעת. כל מי שיש לו ספק ודואג לצרכנים שלו כמו שאנחנו רוצים שהוא ידאג, ייתן גם תעודה ביד. אם יש בעיה שדואגים שהוא יתכופף יותר מדי, או שהוא יצטרך לטפס יותר מדי, יש לו גם תעודה. 

דליה איציק:

נכון, כי זה נראה כאילו אתם ממש דואגים שחס וחלילה הם לא יתכופפו או משהו. 

דני פיקובסקי:

אם יש תעודה והיא תקפה ואפשר להסתכל עליה, למה צריך את המדבקה? 

היו"ר כרמל שאמה:

לא, אנחנו בעד המדבקה. אמרנו שהמדבקה לא מונעת גם את התעודה הרגילה, למי שרוצה להיות סגור מכל הצדדים. הובעה פה דאגה מסביב לשולחן, מה יקרה מתחת לכיריים או מה יקרה על מזגן גבוה, אז יכול להיות שהמדבקה שם תהיה אולי פחות נגישה, אבל היא עדיין תבטיח שזה... 

אתי בנדלר:

הרעיון הוא שלצרכן לא תהיה חובה להמציא, להראות את תעודת האחריות, ודאי לא עם החשבונית הצמודה אליה, שזה תנאי שאתם מוסיפים לתעודות האחריות, שאינני בטוחה שיש לו תוקף משפטי. מכל מקום שלצרכן תהיה האפשרות או להראות את המדבקה, או את תעודת האחריות. זאת אומרת אם זה באמת נניח מודבק במקום שהוא צריך לטפס על סולם גבוה, יהיה לו יותר נוח להראות את תעודת האחריות שהוא שמר בצורה מסודרת, אז הוא יראה את תעודת האחריות. אבל אם הוא בא עם המצנם לתיקון והוא לא יודע איפה תעודת האחריות ויש על המצנם את המדבקה, אז יסתפקו בכך. 

דני פיקובסקי:

יש פה כמה סוגיות. יש מוצרים שהמתקינים של היבואנים מגיעים לבית הלקוח ומתקינים את המוצר. עם המוצרים האלה אין לנו בעיה בכלל, הטכנאי יגיע, המתקין יגיע, ישים את המדבקה וירשום את מועד תום תקופת האחריות. עם זה אין לנו בעיה. יש מוצרים שאתה מוכר למשל לרשת השקם,  או לאל"מ, לצורך העניין, אני לא יודע אם יש פה נציגים של שקם, אבל לצורך העניין, השקם קונה מקררים ומניח אותם במחסן שלו באיזה שהוא מקום, אני כצרכן נכנס לסניף שקם בכפר סבא וקונה מקרר. המקרר מגיע מהמרלוג של השקם, שהוא כבר יד שנייה ומביא אותו איזה שהוא מוביל, קבלן חוץ בכלל, ששכרו את שירותיו ועכשיו הוא בא אליי הביתה עם המקרר, ועכשיו מתחיל סיפור המדבקה. מה קורה עם זה? 

היו"ר כרמל שאמה:

מה הבעיה? 

דני פיקובסקי:

מי מדביק את המדבקה?

היו"ר כרמל שאמה:

איך מסרת תעודה עד היום? 

דני פיקובסקי:

בתוך המקרר. 

היו"ר כרמל שאמה:

שים את המדבקה בתוך המקרר. 

דני פיקובסקי:

בסדר, אוקי. אני צריך לרשום על המדבקה עכשיו את תום תקופת האחריות. 

היו"ר כרמל שאמה:

איך רשמת תאריך על התעודה? 

דני פיקובסקי:

זה העניין, שלא רושמים. אף אחד לא רושם. 

היו"ר כרמל שאמה:

אז גם פה אתה לא צריך לרשום. 

דני פיקובסקי:

אז יבוא אליי צרכן עם מדבקה ריקה, או בלי מדבקה בכלל, מה אני עושה איתו? 

אתי בנדלר:

זה לא תקין. 

היו"ר כרמל שאמה:

זה לא היה תקין גם קודם. 

חנה טירי:

זה לא היה תקין גם קודם. היום לפי התקנות---

דליה איציק:

הנה, אתה רואה? בהזדמנות חגיגית זו אנחנו גם מתקנים את מה שלא תיקנתם עד עכשיו. 

דני פיקובסקי:

בסדר, עכשיו אני שואל מי מדביק את המדבקה. הנהג, בסדר? 

אתי בנדלר:

אם נחזור לתעודת האחריות, העובדה שיש תעודת אחריות ריקה מתוכן בתוך המקרר איננה תקינה, איננה עונה לדרישות הדין. 

דני פיקובסקי:

האם המדבקה מחפה על זה באיזה שהיא צורה? 

היו"ר כרמל שאמה:

 לא, אם מישהו לא ירצה לרשום תאריך, הוא עבר עברה. 

אתי בנדלר:

ודאי שלא, התאריך צריך להיות גם כאן וגם כאן. 

היו"ר כרמל שאמה:

הוא לא היה בסדר גם לפני החוק הזה והוא לא יהיה בסדר אחרי החוק הזה. 

דליה איציק:

אני בחיים לא קניתי מכשיר שעליו היה גם התאריך. בחיים, אף פעם. 

דני פיקובסקי:

אז מה היתרון של המדבקה אם כך? אם התעודה לא בסדר ובמקומה באה המדבקה, המדבקה, גם לא ימלאו אותה, מסיבות כאלה ואחרות---

היו"ר כרמל שאמה:

יש בעיה של אי מילוי תאריך, היא לא קשורה לעניין הזה, צריך לראות איך לטפל בה. היתרון במדבקה על התעודה כשהתאריך מלא בשתיהן. אנחנו מעדיפים מדבקה, המצנם, הדוגמה הכי טובה, אני בא בבוקר, רוצה להכין לי צנים ואני רואה שהוא לא עובד, אני כבר לא זוכר מתי קניתי אותו, אני לא זוכר שבכלל יש עליו אחריות, רוב האנשים לא מודעים לדברים האלה, אני עושה ככה, או אני מסובב אותו ואני יודע. כמו שבפלאפון שמתקלקל, אז אני רואה את המדבקה על---

דני פיקובסקי:

הטלפון זה לא דוגמה טובה, כי פלאפון אתה יכול לקנות רק באורנג', רק בסניפים של אורנג', רק מול נציג אורנג' ולא בשום מקום אחר. 

היו"ר כרמל שאמה:

אני מדבר על המודעות שלי לגבי אחריות. 

זאב דוננפלד:

יש נקודה שצריך להבין אותה שהמדבקה לא פותרת, ואם אנחנו עושים משהו שהוא לא פותר... בעצם מה שקורה זה לא תקופת האחריות אלא משך האחריות ומועד הרכישה. המדבקה לא נותנת לנו מענה על מועד הרכישה בגלל המורכבות של כל התהליך, כי המכשירים נרכשים אצל כל מיני גורמים, או מהיבואן, או ממפיץ או מאיזה שהיא רשת והתאריך לא יקבל מענה במדבקה כמו שהוא לא מקבל אותו היום בתעודת האחריות. 

היו"ר כרמל שאמה:

אנחנו אולי נוסיף סעיף שמדבקה ללא תאריך, התאריך לא נפסקת. 

זאב דוננפלד:

אבל אם אנחנו עושים משהו, בסופו של דבר אנחנו צריכים לבחון את זה מול היתרונות והחסרונות של כל דבר. היתרונות הם ברורים, הלקוח מסתכל, הוא רואה שיש לו אחריות, הוא יודע את משך האחריות, אבל משך האחריות הוא פועל יוצא של תאריך הרכישה. בנקודה הזאת אין לנו מענה, לא בשיטה א' ולא בשיטה ב'. לכן כשאנחנו עוברים לשיטה נוספת, אנחנו צריכים לראות איזה תועלת אנחנו מפיקים ממנה ואם אנחנו לא מפיקים ממנה תועלת, לא כדאי לאמץ אותה, כי ההוצאות הן כל כך גדולות שאנחנו לא מקבלים שום תמורה. 

דליה איציק:

אתם לא מפיקים תועלת, אתם כנראה תפיקו רק נזק כי זה יעשה לכם כאב ראש. אנחנו ערים לזה. 

זאב דוננפלד:

לא, אם הצרכן יפיק מזה תועלת, אז אנחנו נשתף פעולה. 

דליה איציק:

אז אני אומרת לך ואתה גם יודע שהצרכן יפיק מזה תועלת, כי כל מוצרי החשמל שאני קניתי בימי חיי והם רבים, כי אני כבר אישה קשישה, ואני לא זוכרת פעם אחת שמישהו מכר לי כשכתוב התאריך. ואני לא זוכרת פעם אחת שהתקלקל לי מכשיר ומצאתי את התעודה, כי אף פעם לא מצאתי, אף פעם לא מילאתי, כי אתם בטח לא מילאתם. 

דני פיקובסקי:

אז מה את מצפה שיקרה עכשיו בעצם? 

זאב דוננפלד:

אני מצפה שתהיה המדבקה, בדיוק כמו שאמר היושב ראש, ושתהיה גם תעודה. 

דני פיקובסקי:

אבל אם לא ממלאים את התעודה, למה שימלאו את המדבקה? איך זה משלים זה את זה, איך זה בא לפתור את הבעיה הזאת? אני לא מבין. 

דליה איציק:

תעודת האחריות לא פתורה, אנחנו צריכים את שניהם. 

דני פיקובסקי:

כן, אבל חברת הכנסת דליה איציק, אם לא ימלאו לא את המדבקה---

דליה איציק:

למה שלא ימלאו? 

דני פיקובסקי:

למה שלא ימלאו את התעודה? 

דליה איציק:

מי לא ימלאו? 

דני פיקובסקי:

המוכרן, הלקוח---

דליה איציק
זה עילה לפיצוי עונשי. עד עכשיו זה לא היה והיום אתם תכניסו את זה למודעות. חברים, אין דרך, הפור נפל, אתם תבואו אלינו עם פתרונות יצירתיים כי אנחנו---

דני פיקובסקי:

אז בשביל מה אנחנו פה בכלל אם הפור נפל? 

דליה איציק:

אני לא יושבת הראש ואני לא הזמנתי, אם אתה מרגיש שבשביל מה אתה פה, אני אומרת לך... אני מציעה לך שתבוא אליי אחרת, שאתה תביא לי לא את זה, בזה הפור נפל, תהיינה מדבקות, עכשיו תגידו לנו במה אתם הייתם חושבים שאפשר לשחרר. יושבת פה נציגה של שר התעשייה, המסחר והתעסוקה, ושר התעשייה, המסחר והתעסוקה ער לעניין הזה וגם מאוד תומך בזה, יחד עם זה יש באמת בעיות אובייקטיביות. 

היו"ר כרמל שאמה:

ונתנו לשר סמכויות. 

דליה איציק:

אנחנו נותנים לו סמכויות---

דני פיקובסקי:

אז אדון רז הנחמד ביקש קודם זמן, זה מה שאנחנו מבקשים. אנחנו לא ערוכים עדיין להציג בפניכם את כל הבעיות האמיתיות שלנו. 

דליה איציק:

יש לכם תחולה. היועצת המשפטית נתנה גם לעניין הזה פתרון. 

אתי בנדלר:

הוועדה תדון במתי תהיה התחולה, אבל הרעיון הוא לתת זמן היערכות מספיק כדי למצוא פתרון, לא רק למצוא פתרון לכל הבעיות, אלא להביא את כל הבעיות בפני שר התעשייה, המסחר והתעסוקה, כדי ששר התעשייה, המסחר והתעסוקה ישקול את כל ההערות שלכם ויחליט מה לעגן בתקנות, לרבות בתקנות שפוטרות סוגי מוצרים שונים. 

רז הילמן:

לשר  התעשייה, המסחר והתעסוקה לא ניתנו סמכויות לעשות הכל. ניתנו לו סמכויות לדברים מאוד מוגדרים. 

אתי בנדלר:

הוועדה עוד לא התחילה לקרוא את הסעיפים, אבל אם אתה חושב שראוי להרחיב את סמכותו של השר, זו הערה עניינית חשובה. 

רז הילמן:

בהחלט. אנחנו חושבים שהיה הכי נכון להפוך את זה לחוק מסמיך וששר התעשייה, המסחר והתעסוקה יבחן את הנושא לעומק ויוציא תקנות. אני חושב שאת זה יהיה אפשר לאשר גם היום. 

אתי בנדלר:

אתה מציע להפוך את החוק לחוק מסמיך שאם השר יקבע הוראות---

רז הילמן:
לא אם, להטיל על השר לקבוע הוראות. 

אתי בנדלר:

זה לא הולך ככה. המחוקקים לצורך העניין רוצים לקבוע את העיקרון בחוק, להטיל את החובה בחוק ולאפשר לשר לקבוע הוראות ופטורים ולא ההיפך. 

היו"ר כרמל שאמה:

חברת פלאפון בבקשה, גב' יוליה מרוז. 

יוליה מרוז:

אני רוצה להתחיל מזה שקודם כל אנחנו באים עם פתרון יצירתי, שתיכף אני אפרט אותו ואנחנו לא מתנגדים למדבקה כי אנחנו מבינים גם את מטרת ההצעה שבעיקר רוצה להשיג את הזמינות של המידע בדבר האחריות בידי הצרכן. אגב, בפלאפון היום, ויכול להיות שבסלולר בכלל, היום, כשצרכן בא לממש אחריות, לא דורשים ממנו הצגת תעודה. הנושא הזה מנוהל במערכות המחשוב שלנו, במערכות המידע שלנו ובעצם אנחנו מסתמכים על המידע, הן מועד הרכישה והן תקופת האחריות, על סמך מה שכתוב במערכות. 

לאה ורון:

כן, אבל לצרכן אין ביקורת. זאת אומרת, גם פה הוא צריך להסתמך על הנתונים מחברת הטלפון הסלולרית כדי ל... זה אורים ותומים. 

יוליה מרוז:

ולכן התחלתי בזה שאמרתי שאנחנו מבינים את התכלית, את המטרה של אותה הצעה, שזה צריך להיות מידע זמין שמקשר אותו לתנאים בכל רגע נתון. מה שקורה היום במכשירים של ציוד הקצה הסלולרי, ואני מניחה שהפתרון שאני אדבר עליו עכשיו יכול לתפוס גם לגבי תחומים נוספים---

היו"ר כרמל שאמה:

לכי לפתרון. 

יוליה מרוז:

הפתרון מדבר על כך שעל המכשיר יש היום מספר סריאלי, או איזה שהוא מספר זיהוי חד חד ערכי. אם אנחנו נוכל להשתמש במספר הזיהוי הזה על מנת לקשר את הלקוח בכל רגע נתון למידע על האחריות שלו, זה בעצם פותר הרבה בעיות לוגיסטיות. למה אני מתכוונת? המספר מופיע על כל מכשיר, על כל המכשירים הוא מופיע ממש באופן פיזי, על מכשיר כמו אייפון הוא מופיע בתוך ההגדרות בתפריט. אנחנו רוצים להציע ערוצי תקשורת ללקוח שגם באתר האינטרנט שלנו וגם זה יכול להיות באמצעות IVR, באמצעות התקשרות למספר טלפון, ששם הוא יזין את המספר שמופיע לו כאמור תמיד במכשיר והוא יוכל לשמוע מה היה מועד הרכישה, מה תקופת האחריות ומתי היא מסתיימת. 

דני פיקובסקי:

אבל זה רעיון שטוב רק לחברות סלולר. אני גם אסביר למה. 

יוליה מרוז:

כמובן שניתן לתת את השירות הזה בחינם. 

היו"ר כרמל שאמה:

לחברות הטלפונים יש לנו אולי הצעה אחרת. אתם שולחים כל חודש חשבונית, נקבע לכם חובה לציין על החשבונית את מועד האחריות. פשוט מאוד, יש לכם קשר רציף עם הלקוח, בניגוד למקררים. 

יוליה מרוז:

זה בדיוק העניין, שהזיהוי חד חד ערכי אל מול המכשיר, לא אל מול הלקוח. הרי המספר האלקטרוני הזה נמצא על המכשירים, המכשירים עוברים ידיים גם בתוך המשפחה וגם בין הצרכנים בכלל. אם אני אבנה את המעקב במערכות שלי אחרי המכשירים ועל הבסיס הזה אני אשלח את ההודעה בחשבונית, בהרבה מאוד מקרים היא תגיע ללקוח לא רלוונטי. 

היו"ר כרמל שאמה:

את יודעת בכל זמן נתון, לפחות מה שאדם מעדכן אצלך, איזה מכשיר משויך לאיזה קו. 

יוליה מרוז:

לא. כי זה יכול להיות רשום על לקוח א', אבל בפועל לקוח אחר בכלל, מנוי אחר בתוך המשפחה, משתמש במכשיר. 

היו"ר כרמל שאמה:

את לא אחראית שהוא העביר. אם אני עכשיו קונה מקרר ומעביר אותו לבת דודה שלי, אז---

יוליה מרוז:

אבל אין ספק שזה יכול ליצור הרבה בלבול. בגלל שאין שיוך פרסונלי ללקוח, אז אתה בעצם שולח הודעות בהרבה מאוד---

דליה איציק:
יש שיוך פרסונלי ללקוח. 

יוליה מרוז:

למכשיר. האחריות מבחינתי צמודה למכשיר. 

דליה איציק:

כשאת מעבירה את המכשיר למישהו אחר זה משהו אחר. 

יוליה מרוז:

אני לא מבינה את היתרון של הפתרון הזה אל מול הפתרון שאני מציעה, שאז מי שמחזיק ביד את המכשיר, גם אם הוא מנוי אחר ושונה מהלקוח שרכש את המכשיר במקור, מי שמחזיק אותו ביד ופיזית רואה את המספר ומתקשר לפי המספר הזה, לאותו IVR, או שהוא פונה לאתר האינטרנט ומקיש את המספר, מקבל לגבי אותו מכשיר שהוא מחזיק ביד בדיוק את הפרטים של האחריות. 

דליה איציק:

אני הייתי שרת התקשורת גם, אין לי מושג שבכלל יש מספר מכשיר ועל פי מספר המכשיר אני יודעת שזה זה, כי אתם גם לא תעשו הסברה---

יוליה מרוז:

אני אצטרך ליידע ולפרסם. 

דליה איציק:

נכון, אבל אתם לא תעשו הסברה כי זה לא באינטרס שלכם---

היו"ר כרמל שאמה:

יצא לך לשמוע את הדוגמאות שנותן שר התקשורת בנאומים שלו על המשתמשת המבוגרת? שמעתם את זה? אז היא היתה עוד עדינה,  שאומרים 'תלחצי 1 אם את רוצה שירות', והיא נוסעת באוטובוס ואז אומרים 'מכמונת מהירות לפנייך'. אז היא היתה עדינה. 

יוליה מרוז:

אז היא יכולה להתקשר אליי בדרך המסורתית, הפשוטה, בטלפון, ולקבל את התשובה לכל שאלה שהיא תשאל. 

היו"ר כרמל שאמה:

אני עדיין לא הבנתי מה המניעה מבחינתכם לרשום על החשבונית. 

יוליה מרוז:

זה מה אני מסבירה, שאני פשוט אשלח הרבה מאוד הודעות ללקוחות שאינם רלוונטיים. 

רז הילמן:

אני רוצה רגע להדגיש את ההבדל בין מפעילים סלולריים לבין המוצרים האחרים. ערוצי ההפצה של המפעילים באמת שולטים בערוצי ההפצה ולכן הכל אצלם במערכות המחשוב ונוח להם להיות בשליטה ובאמת זה קל להם, וזה באמת מנגנון שיהיה מאוד יעיל למוצרים האלה, אבל---

דליה איציק:

רז, המנגנון לא יעיל. אני שנים לא הצלחתי אפילו... אני לא מצליחה לקרוא אפילו את החשבון שלהם, אז על מה אתה מדבר? אני אגיד לך מה אני מצליחה, תמיד את השורה התחתונה ואיכשהו זה מגיע לסכומים, אלוהים ישמור. אמנם אומרים שהורידו את המחירים וזה וככה, אני בחשבונות שלי, אני רוצה להגיד לך, המשפחה שלי, ואני מתארת לעצמי שהיא מייצגת את עם ישראל, מזעזע החשבונות שלהם. אז דבר בשמך. 

רז הילמן:

אני בתור צרכן הייתי מעדיף שאני יודע שזה מופיע במחשב ואני לא צריך לפחוד שהמדבקה תימחק או תאבד או תיפול. אבל לא חשוב, כי זה באמת לא העניין. 

לאה ורון:

אבל זה מול המחשב שלהם, לא במחשב שלך. 

רז הילמן:

זה בסדר לי, ושאני יכול בכל רגע נתון לבדוק באינטרנט, זה נשמע לי רעיון דווקא טוב, אבל ערוצי הפצה במוצרים האחרים הם שונים, ואני חושב שזה שונים לטובה. מבחינת התחרות בשוק, השוק של מוצרי החשמל לבית זה שוק משוכלל, יש תחרות טובה, יש עלויות זולות בזכות זה ואם אנחנו נגיע למצב שבו היבואנים צריכים לשלוט בערוצי ההפצה שלהם ולדעת בכל רגע נתון איזה מכשיר נמכר למי ומתי, כי כך הם יוכלו באמת לנהל את שירות הלקוחות שלהם כמו שצריך, אנחנו ניצור פה ריכוזיות רק בגלל עצם העניין הזה. היום השוק עובד בצורה כזאת שיבואן מביא את המוצרים לארץ, חלק לא משמעותי הוא משווק בעצמו והרבה מאוד מהמוצרים משווקים לסיטונאים שמעבירים את זה אולי לעוד גורם ולגורם שלישי ולקמעונאי ובסוף הם לא יודעים בכלל על רוב המוצרים, על מוצרים שהם לא צריכים לבוא ולהתקין אצל הצרכן או להדריך אותו, מתי הוא נרכש, על ידי מי הוא נרכש, מה הכתובת של מי שרכש. זאת אומרת המידע הזה חסר להם ולכן הם לא יכולים להיות בשליטה על התאריך---

קריאה:

זו אשמתם של המוכרים. 

רז הילמן:

יכול להיות שאפשר להגיד שזו אשמתם של המוכרים, רק צריך---

אתי בנדלר:

האחריות צריכה להיות פר מכשיר לא פר זהות של אדם. אני לא הייתי רוצה, אדוני וגברתי, שלסוחרים וליבואנים וכולי יהיו פרטים בדיוק מי מחזיק מה, אני חושב שזה עלול לפגוע בפרטיות בצורה שאיננה נדרשת בעניין הזה. 

קריאה:

יש להם את זה ממילא היום. 

רז הילמן:

יש את זה. כשמתקינים, כשעושים את ההתקנות, אז יש להם את זה. 

אתי בנדלר:

ברוב המקרים אני לא עונה למשל לדברים האלה. אני לא חושבת שזה עניין. אני יודעת שאני לא מחויבת למסור את הפרטים שלי כתנאי לקבלת האחריות. 

חנה טירי:

לא, אבל כשאת קונה מוצר בחנות, ברוב המקרים---

אתי בנדלר:

אני לא חושבת שצריך להיות מרשם מרכזי של מי מחזיק מה. 

חנה טירי:

אלה לא בהכרח נתונים  אישיים, אלה בדרך כלל נתונים על המוצר ותאריך הרכישה. 

אתי בנדלר:
נכון, זה מה שחשוב, שיהיה קשר בין המוצר לבין האחריות ולאו דווקא בין זהותו של מי שמחזיק את המוצר. 

אריאל לוין:

קודם כל לגבי הנושא של הדבקת המדבקה. יש מוצרים בסגנון של המוצר הזה והוא לא היחיד במינו. 

דליה איציק:

סליחה על הבורות, מה זה? 

אריאל לוין:

אזניית בלוטוס, כזו שמדברים איתה. על המוצר הזה אין שום אפשרות להדביק מדבקה. זה פשוט בלתי ישים. 

היו"ר כרמל שאמה:

מסכים איתך. השר יוכל להחריג את זה מפאת גודלו. 

אריאל לוין:

זה לא מוצר ייחודי. יש כל מיני מוצרים כאלה שצריך להתייחס אליהם ואם צריך אז להוציא אותם מחוץ לחוק הזה. 

דבר נוסף, יש בלאי של המדבקה. היא לא---

אתי בנדלר:

קודם כל לא ברור, חלק מהמוצרים האלה... אבל הכל יבוא לוועדה, איך את תגדירי את הגודל בחוק עצמו? אני חושבת שאי אפשר לעשות את זה. 

היו"ר כרמל שאמה:

 אפשר להגדיר גודל. 

אתי בנדלר:

גודל, והאם זה באנכי, או רוחבי. צריכים להגדיר את זה בנפח שלו. זה דבר אחד. דבר שני, אנחנו צריכים לזכור שבלאו הכי זה חל רק על מוצרים שמחירם לצרכן הוא 150 שקל ויותר, וכן הלאה. 

דליה איציק:

כמה זה עולה? 

אריאל לוין:

זה עולה 500 שקלים לצרכן. 

דליה איציק:

אגב, למה זה עולה 500 שקלים? זו שערורייה. 

קריאה:

יש לנו 400% רווח. 

אריאל לוין:

זה מוצר שבין השאר נאס"ה עושה בו שימוש. 

דליה איציק:

ברצינות? 500 שקל? 

אריאל לוין:

דבר נוסף, אתם התייחסתם פה קודם לנושא של מספרים סריאליים. קודם כל יש בארץ, לצערי הרב, ואני אומר את זה ממקום מאוד כואב, דבר כזה שנקרא יבוא מקביל. כל הנושא של מעקב אחר מספרים סריאליים הוא בעייתי, מה גם שיש הרבה מוצרים, שוב, כמו המוצר הזה, כמו טלפונים ביתיים, כמו עוד הרבה מוצרים שאני יכול למנות, שאין להם מספרים סריאליים. איך אני יכול לדעת שהגיע אליי לקוח עם מדבקה והמוצר הוא שלי? אין חוק שמונע מכל אדם להביא סחורה לארץ. 

דליה איציק:

לא הבנתי את השאלה. 

אריאל לוין:

עכשיו החלטתי שאני בתור בן אדם פרטי מקים לעצמי עסק ומייבא טלפונים, לצורך העניין. החוק מאפשר לי לעשות את זה, למה שניופאן או ישפאר, או חברות הסלולר, ייתנו אחריות על מוצר שאני אישית הבאתי? 

אתי בנדלר:

מי אמר שהם ייתנו אחריות? 

אריאל לוין:

הגיע אליי בן אדם עם מדבקה, אין לי---

אתי בנדלר:

איך תהיה מדבקה? 

היו"ר כרמל שאמה:

הוא יזייף מדבקה? 

אריאל לוין:

בטח. בקלי קלות. 

היו"ר כרמל שאמה:

הציגו לנו כאן שהיכולת לייצר מדבקות שלא ניתנות לזיוף או מוגנות מזיוף היא הרבה יותר זולה והרבה יותר זמינה מאשר תעודות מוגנות. 

אריאל לוין:
מזייפים דברים הרבה יותר---

דליה איציק:

מה אתה רוצה? אין לנו פתרונות לכל. ואם יפרצו אליי הביתה ויגנבו את המדבקה... אין לזה סוף. 

אריאל לוין:

יש גם עוד עניין. כל נושא ההדבקה, במיוחד במוצרים מהסוג הזה או מוצרים קטנים שאנחנו קונים---

היו"ר כרמל שאמה:

אבל הסכמנו איתך. 

דליה איציק:

אמרנו, רק על המחיר עוד לא סגרנו. 

אריאל לוין:

יש חוק שמרשה לצרכן להחזיר מוצר באריזתו המקורית. ברגע שאני צריך להדביק מדבקה, זה אומר שאני צריך להוציא את המוצר מהאריזה המקורית. אני אומר לכם את זה חד משמעית, זה אומר שהרשתות לא יקבלו חזרה שום מוצר. 

דליה איציק:

לא, זה יהיה הפוך. לפני שהרשתות יכניסו את המכשיר, הן יצטרכו לדעת שיש מדבקה כזאת ואתה תסכם איתם באיזה מועד. אלה הבעיות שלך---

אריאל לוין:

אני לא יכול לדעת. אני יכול לספק היום את הסחורה והיא תימכר בעוד חצי שנה. 

היו"ר כרמל שאמה:

אז מה הבעיה? לא הבנתי. 

אריאל לוין:

שבמעמד המכירה יפתחו את המוצר בכדי לשים את המדבקה. באותה השנייה לקוח איבד את הזכות שלו להחזיר את המוצר. 

חנה טירי:

זה לא מדויק. במוצרי חשמל ואלקטרוניקה אלה מוצרים ש... יש תקנה אחרת שמדברת על מוצרים שהם באריזה המקורית, תלוי איזה מוצר. זה לא בכל המקרים. 

אתי בנדלר:

אבל גב' טירי, יש כאן בעיה שאי אפשר להתעלם ממנה. נכון שלגבי חלק מהמוצרים פתיחת האריזה לכשעצמה לא תיחשב לשימוש אבל ההדבקה והסרת המדבקה עלולה כן להיחשב כשימוש. יש כאן פעולה נוספת. 

חנה טירי:

אבל בדיון הקודם עוד אמרנו ש---

היו"ר כרמל שאמה:

מה השימוש בזה? להדביק מדבקה ולהסיר אותה? 

אריאל לוין:

אתה לא יכול למכור את זה אחר כך למישהו אחר. 

היו"ר כרמל שאמה:

למה לא? 

אריאל לוין:

המכשיר נפתח. 

אתי בנדלר:

הוא יוכל למכור לך את זה כמוצר חדש? מישהו אחר פתח והדביק על זה מדבקה והחזיר. 

דליה איציק:

מה זאת אומרת? ואם יש חוק ההחזרים? בוודאי שכן. 

אתי בנדלר:

לא, חוק ההחזרים מסייג את זה. 

אריאל לוין:

באריזה המקורית ושלא נעשה בו שום שימוש. 

היו"ר כרמל שאמה:

מה חוק ההחזרים אומר? 

אתי בנדלר:

ההחזר מותנה בכך שלא נעשה שימוש במוצר. יש מוצרים שבהם נאמר שפתיחת---

חנה טירי:

מוצרי חשמל, גם אם פתחתי את האריזה. 

אתי בנדלר:

זה רק לגבי חלק מהמוצרים. בחלק מהמוצרים פתיחת האריזה זה אומר שימוש. 

היו"ר כרמל שאמה:

איזה מוצרים? 

חנה טירי:

זה לא איזה מוצר, צריך להגיד איזה מוצר כן, ונתנו אפשרות נוספת שכל מוצר שאתה מחזיר אותו באריזה המקורית והיא לא נפתחה, אתה יכול להחזיר. זאת אומרת כל מוצר אחר שלא מנוי בשאר הסעיפים. אז אם הוא מוצר מנוי בשאר הסעיפים, אפשר ל---

דליה איציק:

הרוב זה כן, זה מיעוט קטן, נכון? 

חנה טירי:

אני חושבת שרוב המוצרים שיש עליהם אחריות זה מוצרי חשמל ואלקטרוניקה ולגביהם יש אחריות ולגביהם אפשר לפתוח את האריזה. זאת לא הבעיה, לטעמי. 

אריאל לוין:

אבל הנושא הוא לא אחריות, הנושא הוא שהלקוח לא יוכל להחזיר את המוצר, כי הוא פתח את האריזה. 

דליה איציק:

אומרת פה היועצת המשפטית, היא יושבת במשרד התעשייה, המסחר והתעסוקה, היא יודעת והיא אומרת לך, היא מרגיעה אותך יותר ממני, לה יש תשובות, זה יהיה אצלה בסוף, הם יהיו אחראים על החוק. 

רז הילמן:

לא הבנתי איך היא מרגיעה אותנו. 

אריאל לוין:
יש הרבה מאוד מוצרים אלקטרוניים שאין בכלל דרך לדעת האם נעשה בהם שימוש או לא. 

דליה איציק:

ברוב המקרים במוצרים האלקטרוניים אין בעיה. באותם מקרים, כמו גודל, השר יחריג את זה מסיפור המדבקה הזאת. 

זאב דוננפלד:

העניין הוא שיחריגו יותר ממה שיאשרו. 

דליה איציק:
יכול להיות. 

זאב דוננפלד:

אז מה החכמה? 

דליה איציק:

אתה יודע מה אתה מזכיר לי? היה דיון בממשלה על גדר ההפרדה. נרצחו פה ברחובותיה של ישראל למעלה מ-1,200 איש. אני הייתי אז שרת התעשייה והמסחר, היה דיון נוקב, נוראי. הקבינט ישב תשע שעות, האם להקים גדר הפרדה ורוב האנשים הסבירו שגדר ההפרדה לא פותרת את הבעיה 100%. היא באמת לא פותרת את הבעיה 100%, כי אם יהיה טיל, הוא יעבור את גדר ההפרדה, אבל אם יהיה מחבל, הוא לא יעבור את גדר ההפרדה. עכשיו אני רוצה להגיד לך, אם אין לי פתרון 100%, אז אני לא אקבל פתרון על 60%? 50%? 40%? אני לא מבינה את העניין הזה. ברור שיהיו הרבה בעיות, אבל 30% זה יעזור? ברור שאתם תבואו ותגידו שבזה לא צדקנו ונגיד שנכון, ובאמת החיים הראו לנו שבהרבה דברים... תנו צ'אנס למהלך. 

זאב דוננפלד:

אנחנו לא באים לפסול את זה בגלל שזה בא מהצד השני ואנחנו גם לא נגד, אבל אנחנו מבקשים שתתייחסו---

דליה איציק:

ורצית להגיד שגדר ההפרדה הצליחה. 

זאב דוננפלד:

נכון, את זה כולנו יודעים, אבל אנחנו מדברים כרגע על המדבקה ולכן אנחנו צריכים להסתכל על זה בצורה עניינית, לראות את התועלת ואת החיסרון בעניין. אנחנו לא נגד ולא להתייחס אלינו בחשדנות. יש פה מורכבות גדולה מאוד וכתוצאה מזה שיהיה פה מהלך מהיר, אנחנו יכולים להביא יותר נזק מאשר תועלת. אז עכשיו את התועלות אנחנו מבינים---

דליה איציק:

איך אתה יכול להביא יותר נזק? 

זאב דוננפלד:
אני אסביר בשתי מלים. את התועלות אנחנו מבינים. ברגע שיש לנו מוצר קטן ורואים את המדבקה, הלקוח רואה את המדבקה, הוא רואה את תאריך הרכישה, אז הנושא סגור, אבל זה נותן מענה רק לחלק קטן מאוד מהמוצרים. המטרה לא למהר ולעשות דברים שאחר כך יגרמו יותר נזק. אני אתן דוגמה, יש מוצרים, למשל LCD, הוא מותקן על הקיר. בסופו של דבר, כשלקוח רוצה לממש את האחריות, הוא מתקשר לשירות ומזמין שירות, שואלים אותו מה התאריך, אם אנחנו יודעים את תאריך הרכישה במחשב שלנו, אז הדברים ברורים, אבל אם לא יודעים והרבה פעמים לא יודעים, אז מבקשים שהלקוח יפקסס. הוא לא יכול לפקסס את המדבקה, הוא מפקסס תעודת אחריות וחשבונית, רואים שמגיע לו, הוא מקבל שירות. 

דליה איציק:

עכשיו הסברת בדיוק למה צריך. כי אין דבר שלא עברת עליו בחוק; הוא לא יפקסס ואתה לא יכול לחייב אותו לפקסס והיית צריך להחתים אותו כבר אז וכל התהליך שלך לא היה נכון. 

זאב דוננפלד:

לא, אנחנו לא מדברים על אותו דבר. 

דליה איציק:

אתה בונה על זה שהוא לא יפקסס ויום אחד כשהוא יבוא לתקן, אז אתה תגיד לו שאין לו תעודת אחריות. 

זאב דוננפלד:

למה שאני אגיד לו שאין כשיש לו? אנחנו לא באים למנוע ממי שמגיע לו את מה שמגיע לו. אנחנו בסך הכל לא רוצים לתת לאנשים שרכשו מוצר לפני חמש שנים והם אומרים שרכשו את זה לפני שנה, וגם אתם לא רוצים לעודד את זה, נכון? 

דליה איציק:

בהחלט, אנחנו לא רוצים שתפסידו, אתה צודק. 

זאב דוננפלד:

אז זאת לא הבעיה. רוב האנשים הם בסדר, הם גם לא רמאים ורוב האנשים גם מקבלים שירות טוב. לפעמים אנחנו תופסים איזה חריג ובגלל החריג הזה אנחנו בונים עכשיו מגדל שלם שלא מביא תועלת ולכן צריך לבחון את זה באופן כזה. 

דליה איציק:

זאב, אני ממש מתנצלת, אבל פשוט הצלחת לשכנע אותי למה אני צריכה להיות---

זאב דוננפלד:
נראה לי שכל מה שנגיד לא נצליח לשכנע. 

דליה איציק:

לא, יש פה הרבה בעיות. הנה, דיברנו על הקוטן של המכשירים, זה נכון. יש באמת מכשירים מאוד קטנים שזו תהיה בעיה ולכן יצטרכו במשרד התעשייה, המסחר והתעסוקה לשבת על המדוכה. 

אריאל לוין:

איך אנחנו מונעים ממשה שמכיר את חיים לתת לו מדבקה חדשה עם תוקף אחריות אחר? 

היו"ר כרמל שאמה:

ואיך אתה תמנע מלתת לו תעודת אחריות? איך מנעת ממנו עד היום לתת לו תעודת אחריות? 

אריאל לוין:

היום אני יכול לבוא ולבקש חשבונית. ברגע שאתם מסירים את הצורך בחשבונית, אותו פלוני, לצורך העניין, שמכיר איזה חבר שעובד באחת מהחברות, באחת מהרשתות, יכול לקחת מדבקה ולהגיד לו, 'אוקי, נגמרה לך האחריות, קח חדשה, עם אחריות'. 

היו"ר כרמל שאמה:

סליחה, זה לא חוקי להתנות תוקף תעודת אחריות בחשבונית. בקיצור, אתם עושים מה שאתם רוצים. 

רז הילמן:

זה לא הם, רק נבהיר. זה נורא קל כשהיבואן עצמו מוכר, זה מה שקורה באמת עם המפעילים הסלולריים---

היו"ר כרמל שאמה:

לא, אל תפילו את זה בין הכיסאות. מבחינתי משווק, יבואן, זה אחד. שיסדירו ביניהם את חלוקת האחריות. 

רז הילמן:

צריך לקחת בחשבון שזה עלול לפגוע בערוצי ההפצה המאוד נרחבים שפזורים בכל הארץ ושגורמים גם להוזלה של המחירים. אם אתה רוצה ריכוזיות כמו בתחום של הסלולר, שיבואנים שולטים, זה יכול להיות להם טוב, אבל להם זה טוב, לא למשק. 

היו"ר כרמל שאמה:

למה? 

רז הילמן:

ברגע שהמשווק פועל בדרכים זולות, איך הוא פועל בדרכים זולות? הוא מחזיק מחסנים רחוקים וכשיש הזמנה, הוא שולח מוביל שהוא לא מאיזה חברה מסודרת, שעושה את זה בצורה זולה---

היו"ר כרמל שאמה:

שייקח מחברה מסודרת. 

רז הילמן:

אל"ף, הוא לא ייקח---

דליה איציק:

הוא ייקח, כי אתה לא תרכוש ממנו. מה, זה ברור. 

רז הילמן:

השאלה אם כל העלויות האלה שיתווספו הן כדאיות בשביל המטרה הזאת. 

דליה איציק:

אם הוא יידע שאם הוא לא עומד בתנאים, אתה לא תקנה ממנו. 

דני פיקובסקי:

אני לא יודע, כשאני נכנס לחנות שקם בעיר כפר סבא, אני לא יודע מי מביא לי את זה הביתה בכלל. איך אני יודע מי מביא לי את זה הביתה? 

היו"ר כרמל שאמה:

למה אתה צריך לדעת מי מביא לך את זה הביתה? 

דני פיקובסקי:

כי הוא צריך לשים את המדבקה. 

היו"ר כרמל שאמה:

בסדר, אבל המוכר יודע מי לוקח לך את זה הביתה. 

דני פיקובסקי:

המוכר גם לא יודע. אף אחד לא יודע. 

היו"ר כרמל שאמה:

 מה, מגיע אדם בהתנדבות, מתעורר בבוקר והולך לקחת את המקרר? 

דני פיקובסקי:

לא, יש חברת הובלה---

היו"ר כרמל שאמה:

מי קורא לאדם הזה? 

דני פיקובסקי:

המחסנים במרלוג של אל"מ. 

היו"ר כרמל שאמה:

אוקי, אז המחסנים במרלוג של אל"מ הם אחראים. 

דני פיקובסקי:

יפה. הם אחראים לזה שהנהג ידביק את המדבקה על המוצר? 

היו"ר כרמל שאמה:

כמו שהם אחראים כשאתה מביא את המוצר. 

דני פיקובסקי:

הנהג יכתוב את תום תקופת האחריות? על זה אני צריך להסתמך? 

היו"ר כרמל שאמה:

למה לא? מה הבעיה? 

דני פיקובסקי:

למה שהוא לא יעשה צ'רקס עם הלקוח ויגיד לו 'תשמע, בוא אני אתן לך עוד שנה. מתי אתה רוצה את תום האחריות? עוד שנתיים שלוש? תיקח'. 

היו"ר כרמל שאמה:

אני אגיד לך פשוט מאוד. אם אתה לא סומך עליו עד כדי כך, תעשה רישום של זה. בעת ההתקנה הוא מתקשר למרכז שלך והוא אומר, 'מספר המדבקה זה וזה---

דני פיקובסקי:

אבל לא כל דבר אני מתקין. 

היו"ר כרמל שאמה:

אז גמרנו, אין בעיה בהתקנה. עכשיו מה הבעיה השנייה? 

דני פיקובסקי:

אם זה כיריים גז, אם זה מייבש כביסה, אם זה מקרר, אני בכלל לא מתקין. 

היו"ר כרמל שאמה:

איפה נפרדת מהשליטה על המוצר? 

דני פיקובסקי:

ברגע שהוא יוצא מהמחסן שלי, נגמר הסיפור. ויכול להיות שהוא יימכר בעוד חצי שנה רק לגוף שלישי. 

היו"ר כרמל שאמה:

 והיום איך ניתנת האחריות? 

דני פיקובסקי:

תעודת אחריות. 

היו"ר כרמל שאמה:

מי נותן את התעודה? 

דני פיקובסקי:

אני, שם אותה בתוך המוצר. 

היו"ר כרמל שאמה:

ומי רושם את התאריך? 

דני פיקובסקי:

אז מה ההבדל, לכל הרוחות? 

היו"ר כרמל שאמה:

 מי רושם את התאריך בתעודה? 

דני פיקובסקי:

לא רושמים, מי רושם? 

היו"ר כרמל שאמה:

לא רושמים, לא טוב. 

דני פיקובסקי:

אז מה פתרה המדבקה? מי ירשום על המדבקה? באותה מידה. 

היו"ר כרמל שאמה:

מה זאת אומרת מי ירשום? 

דני פיקובסקי:

הוא יבוא עם מדבקה ריקה ועם תעודה ריקה. 

היו"ר כרמל שאמה:

איפה הנקודה האחרונה שיש לך שליטה על המוצר? מתי הלקוח לוקח את---

דני פיקובסקי:

בחנות. 

היו"ר כרמל שאמה:

אז בחנות תדאג שירשמו. 

דני פיקובסקי:

אבל לא רושמים. 

היו"ר כרמל שאמה:

אז אל תעבוד איתו. 

דני פיקובסקי:

אבל גם לא ישימו מדבקה. 

היו"ר כרמל שאמה:

למה לא? 

דני פיקובסקי:

כי המוצר מגיע ממקום אחר, לא מהחנות עצמה. 

היו"ר כרמל שאמה:

אמנם שעת בוקר מוקדמת, אבל אל תנסה לבלבל אותי. מאיפה אתה נותן את המוצר ללקוח? 

דני פיקובסקי:

אני אסביר לך בדיוק, אני לא מבלבל אותך. יש כמה מוצרים. יש מוצרים שאני מוציא---

היו"ר כרמל שאמה:

המוצר הכי בעייתי, מבחינתך. בוא נלך על הקצה. 

דני פיקובסקי:

המוצר הכי בעייתי זה מוצר שלא נמסר במעמד המכירה.

היו"ר כרמל שאמה:

דוגמה, בוא נהיה מעשיים. 

דני פיקובסקי:

מקרר. אני הסברתי פעם אחת. אני נכנס לסניף כפר סבא, מזמין מקרר, הוא בא בעוד עשרה ימים, לא יודע מאיפה. אני לא יודע מאיפה הוא מגיע.

היו"ר כרמל שאמה:

אבל מגיע בסוף מקרר? 

דני פיקובסקי:

מגיע נהג למטה, צועק לי, 'היי, אתה בבית?'  אני אומר לו 'כן'. 

היו"ר כרמל שאמה:

יכול להיות שהוא לא צועק, יכול להיות שהוא לוחץ באינטרקום. 

דני פיקובסקי:

לא, הוא צעק לי, מעלה את המקרר. יש מעלית או אין מעלית? אין מעלית. מעלה במדרגות, צריך לשלם עוד 400 שקל, אין בעיה. 

היו"ר כרמל שאמה:

העלה מקרר 200 קילו, לא יעלה מדבקה של גרם? 

דני פיקובסקי:

אמר לי 'הנה המקרר', פתחתי את הדלת של המקרר, יש תעודת אחריות. בסדר, יש לו את האחריות. אני יכול למלא אותה או לא למלא אותה, נכון? 

היו"ר כרמל שאמה:

 נכון. 

דני פיקובסקי:

יש גם מדבקה בפנים, יכול למלא אותה או לא למלא. מה ההבדל? 

היו"ר כרמל שאמה:

נו, מה ההבדל? 

דני פיקובסקי:

אין הבדל. בשביל מה? 

היו"ר כרמל שאמה:

מה ההבדל מבחינתי, אתה שואל? אני אגיד לך מה ההבדל. את התעודות האלה, אנחנו לא חברת שמירה, האזרחים, צריך לשמור, צריך לזכור איפה שמת אותה. לפעמים אתה שומר את זה כל כך טוב שכשאתה רוצה אתה לא יודע איפה שמת את זה, כי זה חשוב לך, תעודת אחריות. המדבקה היא על המוצר. 

דני פיקובסקי:

הוא לא ידביק. 

היו"ר כרמל שאמה:

מי לא ידביק? אז אולי הוא גם לא יספק את המקרר. 

דני פיקובסקי:

לא, מי ירשום את מועד תום תקופת האחריות? מי אחראי לרשום במקרה הספציפי הזה של המוביל והלקוח והמקרר? מי רושם על המדבקה---

היו"ר כרמל שאמה:

בוא נגיד שקודם כל לא הלקוח ותבחר מי אתה רוצה שיהיה אחראי. תיתן לי הצעה מי אתה חושב הכי טוב. 

דני פיקובסקי:

אני לא יכול לדעת. 

היו"ר כרמל שאמה:

אתה לא יכול לדעת? אז אנחנו נדע. 

קריאה:

מה קורה במידה וטעו במועד האחריות? מי ישא באחריות של זה? 

דני פיקובסקי:

אתה תגיד לי מי, את מי אתה מציע? 

היו"ר כרמל שאמה:

 מי אחראי היום? 

קריאה:

האריכו את האחריות בשנה או קיצרו אותה בשנה. טעו, מי ישא באחריות של זה? 

דני פיקובסקי:

אני רוצה להתייחס למוצרים שלא אני מתקין אותם עם הטכנאים שלי ולא נמסרים פיזית במעמד הקנייה. עם המוצרים האלה אין לי בעיה. כשאני בא להתקין, בא טכנאי שלי, שם את המדבקה, שלום על ישראל. כשנמסר במעמד המכירה, אין בעיה, אני אטיל על המוכרן למלא את זה. אני מדבר על כל אותם המוצרים, והם רבים מאוד, שאין לי שליטה מתי הם מגיעים, איך הם מגיעים, על ידי מי הם מגיעים ומי ממלא שם את ה---

היו"ר כרמל שאמה:

דוגמה. עדיין לא נתת לי דוגמה לזה.  

דני פיקובסקי:

מקרר, אמרתי לך. מייבש כביסה. 

היו"ר כרמל שאמה:

מי מספק לך את המקרר? 

דני פיקובסקי:

מוצר שאני קונה באינטרנט. אני נכנס לאתר אינטרנט וקונה שם שואב אבק ופדקס מביא לי את זה הביתה, מי ימלא? 

היו"ר כרמל שאמה:

אתה יכול לשים אתה את המדבקה, אתה יכול שפדקס ישימו את המדבקה. 

דני פיקובסקי:

מה יהיה כתוב על המדבקה? 

קריאה:

מי יחתום על המדבקה? 

היו"ר כרמל שאמה:
הוא יחתום, מה הבעיה? 

קריאה:

פדקס לא ישימו מדבקה, מניסיון אני אומר לך. חברת שליחויות לא תיקח עליה את האחריות, לעולם. 

היו"ר כרמל שאמה:

אז הוא ישים. 

דני פיקובסקי:

אני אשים את המדבקה? מתי? אני לא יודע מי קנה ומתי קנה. הוא קנה את זה באינטרנט. 

היו"ר כרמל שאמה:

אבל אמרנו שזה לא קשור לזהות, זה קשור למוצר. שחררת מוצר, שים ותרשום תאריך. מה זה קשור מתי הוא נמכר? אם הוא מספק את זה דרך פדקס, זה אומר שזה מגיע---

אתי בנדלר:

לא, זה לא הוא. 

דני פיקובסקי:

לא אני מספק את זה. 

אתי בנדלר:

שקם אלקטריק. 

היו"ר כרמל שאמה:

אז שקם אלקטריק ישים את המדבקה. 

דני פיקובסקי:
לא, האתר מספק את זה עכשיו. 

היו"ר כרמל שאמה:

האתר ישים את המדבקה. 

דני פיקובסקי:

איך הוא ישים את המדבקה? 

היו"ר כרמל שאמה:

לא האתר, www , מי שמנהל את האתר הזה. הוא כמו חנות. מוצרים לא הולכים לבד לצרכן, מישהו לוקח אותם, או מישהו שולח אותם. זה שלוקח ומספק פיזית, ידביק את המדבקה, או שזה ששם בדואר, ישים את המדבקה. מישהו שהוא תמיד בשליטתך, או עושה עבודה עבורך. זה לא אכפת לי אם אתה משלם לו דרך תלוש משכורת או חשבונית, הוא רוצה להמשיך לעבוד איתך ואתה מבקש ממנו דבר פשוט, לשים מדבקה ולכתוב תאריך, ואם אתה רוצה אמצעי בקרה, הוא יעשה את זה במקביל איתך בטלפון. 

דני פיקובסקי:

עד פה אני מסכים איתך, למעט הנקודה מי רושם על המדבקה הזאת---

היו"ר כרמל שאמה:

מי שאתה רוצה. 

דני פיקובסקי:

אז כל אחד ירשום מה שהוא רוצה. 

היו"ר כרמל שאמה:

 מי שאתה רוצה. 

דליה איציק:

למה כשטכנאי הוט מגיע אליי, הוא מוסמך מטעם הוט? 

היו"ר כרמל שאמה:

אתה בשתי שניות ובאפס עלות מייצר שכל מדבקת אחריות יש לה תעודת זהות, יש לה מספר. אתה אומר לו 'כשאתה מתקין את המדבקה, כשאתה מדבר עם מרכז השירות', כמו כל שיחה אחרת שמבצעים בדרך כלל בהתקנות ודברים כאלה, אתה אומר לו 'מה מספר התעודה שהדבקת?', אתה רושם, תודה, 'מה התאריך שרשמת?', שומר את מסד הנתונים הזה. 

דני פיקובסקי:

לקוח שלא מתקשר אליי לא זכאי לאחריות? 

היו"ר כרמל שאמה:

למה לא? לא לקוח, זה עניין שלך, אתה שומר על עצמך, אתה לא שומר פה על הלקוח. 

רז הילמן:

כשבאים כמו הוט, כשבא טכנאי של החברות, אין בעיה, אתה צודק, זה בסדר, זה ישים ויעשו את זה, הבעיה היא כשזה נמכר לא מהיבואן, נמכר ממחסנים אחרים, בכלל לא קשור ליבואן. 

היו"ר כרמל שאמה:

מי שמביא את המוצר ללקוח, הוא לא עובד בהתנדבות. הוא עובד, הוא רוצה להתפרנס, הוא רוצה להמשיך לעבוד איתך. אם אתה תבקש ממנו להיות איתך, לפעול לפי הנהלים שלך בדבר---

קריאה:

הוא לא שלנו. יש לכם טעות בהבנת התהליך. 

היו"ר כרמל שאמה:

אוקי, חברים, מיצינו, הבנו אתכם, תודה רבה. 

נמרוד הגלילי:

אני רוצה לציין בעיה שאם היום רשת שיווק מוכרת מוצר חשמלי ויש לה את האחריות לפתוח את המוצר ולציין על גבי התעודה, אז יהיה לה גם מחר על גבי המדבקה, אני חושב שזה לא ישים. אם אני אתחיל לפתוח עכשיו כל טוסטר וכל מיקרו וכל קומקום לוודא שיש את המקום ולציין את התאריך ולרשום את התאריך על גבי המדבקה, זה לא ישים. מה גם שלדעתי זה יפגע בצרכן. אם הוא ידביק את המדבקה, לפי דעתי יש בה שימוש, אבל בוא נגיד והוא לא הדביק את המדבקה ונפתח המוצר, והוא ירצה להחזיר, כי המדבקה בתוכו, אני מחויב להוציא את המדבקה ולרשום את התאריך, ואם מחר בתור צרכן אני רוצה להחזיר את זה, אני, העוסק, זכאי לגבות ממנו 100 שקל או עד 5% על ביטול עסקה.

היו"ר כרמל שאמה:

מה אומר משרד התעשייה, המסחר והתעסוקה על זה? 

חנה טירי:

אני לא מבינה. 

נמרוד הגלילי:

אם אני פותח את המוצר כדי למצוא את המדבקה ולרשום עליה תאריך, פתחתי את המוצר, אני זכאי, גם במוצרי חשמל, אפשר להחזיר והעוסק זכאי לגבות ממנו 100 שקל או 5%---

חנה טירי:
זה בכל מקרה, אין שום קשר. 

נמרוד הגלילי:

ברור שזה לא קשור למדבקה, אבל אני אפתח כדי למצוא את המדבקה. 

דליה איציק:

אבל הפתיחה היא לא שימוש, ואם אתה עושה עד עכשיו, אז אתה עובר עברה. 

נמרוד הגלילי:

לא נכון.

דליה איציק:

אל תגיד לי לא נכון, הפתיחה היא לא שימוש, תלמד את העניין. עצם הפתיחה היא רחוקה מלהיות שימוש, וזה נכון מה שאתה אומר, כי בשטח זה מה שקורה, וזו גם ההזדמנות לעשות סדר כי בסוף בכל הבלגן הזה, אנחנו נעשה על זה רעש, אתם תעשו רעש, אתם תשאלו את השאלות, אנחנו נשאל את השאלות וכך אנחנו נעלה את המודעות. הרבה מאוד אנשים, מוכרים, באים ואומרים 'פתחת את המכשיר? סליחה, אדוני, אנחנו לא מחזירים לך'. 

נמרוד הגלילי:

לא עניין שפתחת, אם אני קונה בגד, או אם אני קונה תכשיט ואני מחזיר את זה, אין פה שום פתיחה, הם זכאים לגבות ממני 100 שקל או 5%? 

חנה טירי:

זה לא קשור לפתיחה. 

היו"ר כרמל שאמה:

טוב. מר שמעון ניסלוביץ, המנהל הכללי של חברת מדבקות. 

שמעון ניסלוביץ:

אני רוצה להפיג פה חלק מהחששות שהעלו אנשים, אני אתייחס דווקא לדברים שאמר אריאל. דבר ראשון, אין היום מגבלה לגבי קוטן של מדבקות. יש היום מדבקות של חצי סנטימטר על חצי סנטימטר. 

היו"ר כרמל שאמה:

אבל אז הצרכן צריך לקנות עוד מוצר כדי לראות מה כתוב על זה. 

שמעון ניסלוביץ:

לא, ממש לא, המדבקות האלה הן בשימוש והכל ברור לחלוטין. דבר שני, יש מדבקות שלא נשחקות, הן עמידות, בטח יותר מתקופת האחריות. 

דליה איציק:

נגיד שלקחתי אקונומיקה או אציטון, כי אני רמאית ואני רוצה, יש מצב שאי אפשר למחוק מדבקה כזו? 

שמעון ניסלוביץ:

תישארי בלי תאריך. 

דליה איציק:

נכון, ולכן אני לא אעשה את זה.

קריאה:

יותר מזה, גם אי אפשר יהיה לקחת, וזה חשש שהם העלו, את המדבקה ולהעביר אותה ממקום למקום. 

דליה איציק:

אין מצב? 

שמעון ניסלוביץ:

היא פשוט תשמיד את עצמה. 

דליה איציק:

מה זאת אומרת? איך היא תשמיד את עצמה? 

שמעון ניסלוביץ:
אם מנסים להסיר אותה, היא משמידה את עצמה. יש מספר דרכים, או שהיא מתפרקת כקליפת ביצה, או שהיא פשוט מתפרקת, רוני יראה לכם דוגמאות של הדברים. 

הנושא האחרון שאריאל העלה פה, נושא היבוא המקביל, לדעתי הנושא של המדבקה בדיוק נותן פתרון לדבר הזה, כי אם תהיה שם מדבקה שמציינת את שם היצרן, זהו. 

היו"ר כרמל שאמה:

ברור. 

גב' יהל בן נר, נציגת פרטנר, בבקשה. 

יהל בן נר:

קודם כל אני רוצה להגיד שאנחנו תומכים בהצעת החוק. אתם נתתם כדוגמה את חברות הסלולר שעובדות בשיטה הזאת של מדבקות, אבל אנחנו דווקא באים עם הפרקטיקה ועם הניסיון ואנחנו רוצים להציג את הקשיים שאנחנו חווים. אני רוצה טיפה להסביר מה אנחנו מציעים, גם כתבנו מכתב לוועדה, כי אנחנו חושבים שבאמת צריך לעשות איזה שהוא איזון בין הצורך של הצרכן שהוא מובן לנו לחלוטין, לבין הפרקטיקה של החיים שאנחנו באמת מתמודדים איתה כל הזמן.

בתחום של הסלולר, זה לא משהו שאתה קונה פעם אחת ויש לך איזה אירוע מתי שהוא, זה משהו שכל הזמן מתרחש וכל הזמן מחליפים אביזרים ומחליפים מכשירים ויש איזה שהיא תנודתיות ולכן הצענו... דרך אגב ככל שיצא לי לבדוק לפני הדיון, מצאתי שיש תקן ישראלי של מכון התקנים שמחייב על כל אביזר חשמלי, לדעתי, להטביע מספר סידורי, ולכן אפשר לצאת מתוך נקודת הנחה שהיום יש חובה שעל כל דבר יהיה מספר סידורי. 

אתי בנדלר:

על כל מכשיר אלקטרוני? 

יהל בן נר:

כן, אני יכולה לתת לך את מספר התקן. זה תקן של מכון התקנים.

דליה איציק:

זה היה ניסיון לעשות סדר. 

יהל בן נר:

. לכן, בעיקרון, ככלל, אנחנו תופסים מסה אדירה מהמכשירים. אז אני לא מדברת רק על מכשירים סלולריים שיש להם נגיד מספר וכדומה. אז מה שאנחנו באמת מציעים זה איזה שהוא פתרון יותר מתקדם לשנות האלפיים, שנת 2011, שבאמת מציע לצרכן ליצור קשר מתי שהוא רוצה, או ב-IVR או באתר האינטרנט, להקיש את המספר, לציין את המספר ומיד התוקף מושמע או מופיע, או ב-SMS אפשר לכתוב, בכל ערוץ. אני לא חושבת שיש בעיה לעוסקים אחרים במשק גם ליישם את זה לאור קיומו של התקן. 

גם שלחנו איזה שהוא נוסח חוק להצעת חוק, ואנחנו חושבים שזה באמת מידתי. אנחנו היום נתקלים בהמון המון בעיות פרקטיות שאי אפשר להתעלם מהן, אלה דברים שאנחנו נתקלים---

דליה איציק:

יעל, זה סוג של פתרון אחד. את יודעת, יש הרבה אנשים שאינטרנט זה בשבילם ללכת למילון ולחפש. את דור צעיר, אמא שלי לא יודעת לחפש את ה- IVI,  את ה-IVP, את ה-IVB, אבל יש הרבה אנשים כאלה בישראל. אז מה שאת אומרת זה רק חלק של פתרון, לכן השארנו את מידת הגמישות לאנשים שם. אנחנו, הצד שלנו, אל תכעסו עלינו, מבינים, הצד שלנו זה הצרכן, בכל הכבוד הראוי, גם אתם צרכנים, אנחנו לא רוצים שתפסידו, אבל אנחנו לא מוכנים שתרוויחו ועד עכשיו הרווחתם, הרבה מאוד, בגלל כל הבעיות שאנחנו מעלים, לכן אנחנו צריכים למצוא את האיזון. האיזון הזה יימצא. יש פה הרבה בעיות שאתם מעלים שימצאו פתרונות, אבל אין ספק שהגיע הזמן לעשות סדר בדבר הזה. 

יהל בן נר:

האינטרנט הוא רק ערוץ אחד, אנחנו מציעים אינטרנט, אנחנו מציעים טלפון. שיחת חינם ל-1-800. אנחנו גם יוצאים מתוך נקודת הנחה שלא כולם משתמשים באינטרנט. 80% מהאוכלוסייה, אבל...

היו"ר כרמל שאמה:

כלומר אתם מחפשים עוד פניות למרכז הטלפוני שלכם. 

יוליה מרוז:

לא, אבל להבדיל ממוקד טלפוני שלשם פונים עם כל שאלה וברוב המקרים צריכים את הנציג, פה זה יכול להיות מענה אוטומטי. 

דליה איציק:

זה המוקדים האלה? 'אם אתה רוצה 1, תתקשר זה, אם אתה רוצה 2 תתקשר---

יוליה מרוז:

אנחנו מדברים על מענה אוטומטי. 

יהל בן נר:
מענה אוטומטי, אתה מקיש את המספר. 

יוליה מרוז:

מקיש את המספר, מקבל את האינפורמציה. 

יהל בן נר:

לא צריך לעבור שום נציג שירות, לא צריך לדבר עם אף אחד. אומרים לך מה המספר, כמו חניה סלולרית, עכשיו חניתי, מה המספר, זה הכל, זה חוזר לך. זה פתרון מאוד מתאים לצורה שבה אנחנו עובדים ואני אומרת את זה שוב---

קריאה:

איך יודעים לאן לחייג? 

יהל בן נר:
אפשר לכתוב על המדבקה, 'לפרטים חייג...'. 

דליה איציק:

חנה, זה אחד מהדברים שאפשר להביא בחשבון בפתרונות שאתם מייצרים. נניח אתה אומר, במקרה זה וזה תחייג מספר כך וכך. 

היו"ר כרמל שאמה:

את יודעת מה האורך של מספר סידורי של מכשיר סלולרי? 

יהל בן נר:

זה 16 ספרות. 

היו"ר כרמל שאמה:

זה לא 16, זה 15. 

אתי בנדלר:

אני חוששת שמה שיקרה, אני לא יודעת, שלא יהיו מספרי טלפונים ייעודיים רק למטרה הזאת ואז אני אתקשר ויגידו לי 'לנציג המכירות לחץ 1, לנציג מחלקת...'. 

יוליה מרוז:

לא, אז תחייבו, אתי. 

יהל בן נר:

קודם כל אפשר להגיד 'חבר'ה, יש חובה וזאת החובה. אתם רוצים להיות פטורים מהחובה, בואו תיכנסו לעניין הזה'. 

יוליה מרוז:

אתי, הכוונה היא שערוצי התקשורת האלה שדרכם הם יקבלו את המידע הזה ממש יהיה אינהרנטי בפתרון שאנחנו מציעים. 

אתי בנדלר:

אז זו כבר הצעת חוק קצת שונה. אני אגיד לך מדוע זו הצעת חוק קצת שונה, משום שאם הושמעה מחאה מובלעת, אבל הוועדה לא דנה בזה כרגע, על הפרקטיקה הנוגעת למסירת תעודות אחריות, שמתנים את זה בכך שתשמרי על חשבונית המס, בצמוד לתעודה, אחרת אין לה תוקף, או לכך---

דליה איציק:

שאגב זה לא חוקי. 

אתי בנדלר:

פרקטיקה נוהגת בניגוד לדין. עכשיו מה שאת באה ואת אומרת זה שתתני את האחריות בכך שמישהו יתקשר ויברר ואולי פרוצדורות נוספות. 

יהל בן נר:

ממש לא. אני אומרת דבר פשוט. אני רוצה שילמדו מהניסיון, אני חושבת שגם הוועדה רוצה שילמדו מהניסיון---

אתי בנדלר:

מה שאת אומרת במלים אחרות, שככל שמדובר במדבקה, לא יופיע התאריך עליה, אלא אך ורק מספר סידורי וכדי לדעת מה תאריך התוקף, 'תתקשר למוקד מסוים'.  

יהל בן נר:

תתקשר למספר ייעודי, חינמי, אתה לא מדבר עם אף אחד, אתה מציג את ה---

לאה ורון:

וכל זה במטרה להקל על הצרכן. 

היו"ר כרמל שאמה:

ומי ישלם את זה? 

קריאה:

ומספר הטלפון, איפה הוא ייכתב? גם על ה---

אתי בנדלר:

לא יודעת, תשאלי. 

קריאה:

כל המערך הזה, מי ישלם אם לא הצרכן? יישבו אנשים, תהיה מערכת טלפונית, כביכול חינמית, מי ישלם את כל זה? 

קריאה:

את רוצה בלי מדבקה, לא? 

יהל בן נר:

אני רוצה עם מדבקה. 

קריאה:

איפה תשימי אותה על האייפון? 

יהל בן נר:

חברת הכנסת איציק, אני רוצה ל---

קריאה:

אז אולי אפשר להחיל את הפתרון הזה על הכל, שעל המדבקה לא יהיה רשום תום תקופת האחריות---

דליה איציק:

אבל מה שהיא מציעה זה יותר מסובך, בשבילה. במקום לכתוב את זה וזה, יותר פשוט שהיא תכתוב את התאריך, מאשר את המספר של הטלפון. 

יהל בן נר:

אני מציעה אופציה. דרך המלך ואופציה שנייה. 

דליה איציק:

בסדר גמור, יפה שבאת עם רעיונות. זה משמח אותי, כי עכשיו הם לומדים שאפשר למצוא פתרונות לכל. 

יהל בן נר:

נכון, אבל אי אפשר גם להתעלם מהבעיות---

דליה איציק:

אגב, אין לכם מושג מה הם עשו כשאמרו להם לכתוב את תאריך האחריות. חבל לכם על הזמן. 

היו"ר כרמל שאמה:

מה הם עשו? 

דליה איציק:

ומה הם עשו כשאמרו להם שהתלוש שעדיין לא, צריך להיות יותר... 'אי אפשר, הוא לא יקרא, הצרכן עיוור, אין לו משקפיים, מה יהיה עם המשקפיים', כל מיני דברים שעולים כאן. החיים הם כאלה שבסוף אנחנו מסתדרים כי אנחנו בסוף מייצרים פתרונות, כי אם לא כופים עלינו מלמעלה אנחנו לא מחפשים אותם. אתם תחפשו את הפתרונות, תשבו על המדוכה, תבואו לכאן. 

יגאל אכטנברג:

קודם כל הצעת החוק הזאת היא חשובה. כמות התלונות על אחריות שפגה, אנשים פשוט עומדים בפני... פתאום המכשיר מתקלקל ו---

היו"ר כרמל שאמה:

אתה בעד או נגד הצעת החוק? 

יגאל אכטנברג:

אני בעד הצעת החוק, אני רק רוצה להגיד נקודה אחת. איפה הצרכן יידע כל מה שמגיע לו, האחריות המורחבת, הסייגים שהם הכניסו לאחריויות נוספות. איפה הוא יקרא את הדבר הזה? יש בעיה במדבקה---

קריאה:

זה לא במקום תעודת האחריות. 

יגאל אכטנברג:

אז זהו, הבעיה היא שאנחנו רק צריכים לדאוג שהמדבקה לא תחליף את תעודת האחריות. 

היו"ר כרמל שאמה:

זה ברור. 

טלי און:

טלי און מחברת ניופאן. 

היו"ר כרמל שאמה:

כמה באתם מחברת ניופאן? טיול שנתי? 

דני פיקובסקי:

כואב לנו ואתם לא עוזרים לנו. 

היו"ר כרמל שאמה:

עכשיו אתה כבר...

דני פיקובסקי:

אני מדבר אל הלב שלך. 

היו"ר כרמל שאמה:

אתה מניח הנחת יסוד שלא בטוח שהיא נכונה. 

דני פיקובסקי:

אתה יודע מה, אם היינו מדברים בארבע עיניים אחר כך הייתי מסביר לך. 

דליה איציק:
אין ארבע עיניים אצלנו, השתגעת? 

דני פיקובסקי:

למה לא? מה, אסור להיות חבר שלו? 

דליה איציק:

תיכף יבוא המבקר, השתגעת? ארבע עיניים. 

דני פיקובסקי:

הוא כל הזמן צועק עליי שאני לא אדבר. 

טלי און:

כפי שאמרנו מספר פעמים קודם, הבעיה בינינו לבין חברות הסלולר למיניהן היא מאוד פשוטה, שהם שולטים בערוצי ההפצה שלהם ואנחנו לא שולטים. 80% מהמוצרים שלנו לא מסופקים על ידינו, מסופקים על ידי יד שנייה, שלישית וברוב המקרים גם יד רביעית. אין לנו שום דרך לשלוט על זה. אנחנו עשינו דיל עם איזה שהיא רשת, מכרנו 500 טלוויזיות. אותה רשת מכרה לעוד מפיצי משנה, מפיצי משנה ממשיכים להפיץ את זה הלאה, יכול מאוד להיות שהצרכן הסופי קיבל את המוצר אחרי חצי שנה. זה עובר כמה ידיים, אין לנו שום אפשרות ל---

דליה איציק:

רק ברגע שהתבצעה רכישה. 

טלי און:

אין לנו שליטה על המוביל, על אותו מוביל לבסוף, שהוא זה שאמור לשמור את התאריך---

היו"ר כרמל שאמה:

ביניכם לבין המשווקים יש את המספר הסריאלי של המכשיר. מסרתם 500 מכשירים כאלה לאל"מ? תרשמו את המספרים הסריאליים שמסרתם לאל"מ, זה יחזור אליכם יום אחד עם אחריות שנראית לכם בעייתית? 

קריאה:

לא לכל מוצר יש מספר סריאלי. 

טלי און:

הלקוח הסופי יקנה את זה רק אחרי---

היו"ר כרמל שאמה:

בשלב הזה הם יכולים לשים מדבקה נוספת, לדוגמה, עם מספר סריאלי. 

טלי און:

אבל הצרכן הסופי יקנה את המוצר רק אחרי כמה חודשים, זה לא יהיה מיידית, כי זה עובר כמה ידיים באמצע. 

היו"ר כרמל שאמה:

אוקי, בסדר. 

טלי און:

אז הצרכן מפסיד מזה כמה חודשים. 

היו"ר כרמל שאמה:

לא, הסיכום שלך עם אל"מ שהם דואגים להדביק את המדבקה ואם לא תהיה מדבקה, יש לך זכות לבוא אליהם ב--- 

טלי און:

אבל ממתי תחל האחריות בסופו של דבר? אל"מ מוכרים לעוד שני מפיצי משנה שלהם. בוא ניקח את אבי סופר. אבי סופר מוכר לבסוף לעוד שניים או שלושה מפיצי משנה שלו. מי יהיה אחראי בסופו של דבר על הרישום? אנחנו לא יכולים לסמוך, עם כל הכבוד לכל הרשתות, על אותו מוביל שהוא זה שיצטרך לרשום את תום תקופת האחריות. 

דליה איציק:

מה זאת אומרת את לא יכולה? זה תפקיד שלך לסמוך על המוביל. אם המוביל לא יהיה בסדר---

טלי און:

זה לא מוביל שלי. 

היו"ר כרמל שאמה:

ברגע שתהיה חובה ברורה וחוקית, את מעבירה את זה בשרשרת, את מעבירה לאבי סופר, אומרת לו 'מר אבי סופר, אם לא אתה מספק את המכשיר, כבודו תהיה מספיק רציני ואחראי לדאוג שמי שמספק מטעמך...'. 

טלי און:

זה מאוד יפה, עם זאת אין לנו שום דרך לאכוף את זה. שום דרך. 

יוליה מרוז:

למען הדיוק פה חייבים להבהיר משהו. נקודת המוצא שלך היא ממש שגויה, אנחנו מדברים על אותן בעיות פרקטיות בדיוק, בינינו לביניכם אין שום הבדל. אצלנו יש מערכי דור טו דור, סוכנים, משווקים, הום סנטר שמוכר את מכשירי הפריפייד שלנו. בדיוק אותן בעיות. 

טלי און:

יש לכם יבוא מקביל?

יוליה מרוז:

בוודאי שיש לנו יבוא מקביל, כל אחד היום מביא אייפון מארצות הברית לחבר שלו. 

קריאה:

ברמה האישית, לא חברה שמביאה אייפונים. 

יוליה מרוז:

זה לא משנה, הבעיה הפרקטית היא---

יהל בן נר:

אנחנו רוצים להרגיע אתכם שהפתרון שלנו עונה על הבעיה שלכם בדיוק. 

רז הילמן:

אין להם שליטה מתי המוצר נמכר. 

טלי און:
לכם כבר יש היום מערך אלקטרוני שמשרת, לנו אין את המערך הזה. 

רז הילמן:

איך את יודעת מתי הוא---

 יוליה מרוז:

אני מוכרת כמויות למשווקים שמוכרים עבורי. אותו דבר. 

היו"ר כרמל שאמה:

תתווכחו אחרי זה. 

יוליה מרוז:

זה בא להתגבר על אותן בעיות בדיוק. אין הבדל בבעיות. 

שוש רבינוביץ:

כל מה שמושמע כאן על ידי היבואנים זו בעיה אמיתית של חוסר שליטה שכבר קיים היום. תקנות אחריות ושירות, נכון שכבר צריך לתת תעודה עם התאריך בפועל, הם לא יכולים כרגע לעמוד בזה. לזה צריך לתת פתרון. כל המקרים שאין שליטה, מה שהם כבר הסבירו ממש והמחישו. אנחנו אומרים שברגע שזה בחנות אין שום בעיה, ברגע שזה מתקין מטעם החברה אין בעיה, כל הקבוצה הזאת, כמו שאתה הסברת מקודם, שאין שליטה, גם היום יש בעיה בתקנות. זה לא נכון לבוא ולהטיל עוד חובה עם סנקציה פלילית, עם סנקציה אזרחית, מבלי שהם יכולים לעמוד בזה. צריך להבין את הבעייתיות ביישום כאן. 

היו"ר כרמל שאמה:

נא להתחיל בהקראה של החוק. 

יהל בן נר:

סליחה, כבוד היושב ראש, הערה אחת לגבי הנוסח שהצענו. אנחנו מבקשים שתשקלו ותדונו בו, כי אנחנו באמת מאמינים שהוא יביא פתרון להרבה---

דליה איציק:

היועצת המשפטית רואה אותו. 

אלקנה אפרתי:

(הקראה): "הצעת חוק הגנת הצרכן (תיקון מספר 31) (מדבקת אחריות), התשע"א-2011.

"תיקון סעיף 18א. 1. בחוק הגנת הצרכן, התשמ"א-1981 (להלן – החוק העיקרי), בסעיף 18א, אחרי סעיף קטן (א) יבוא:

"(א1) (1) עוסק המוכר טובין לצרכן ומוסר לו תעודת אחריות, ימסור לו מדבקה לשם הדבקתה על הטובין, שבה יצוין תום תקופת האחריות (בחוק זה – מדבקות אחריות).

"(2) הציג צרכן לעוסק טובין שמודבקת עליהם מדבקת אחריות תקפה ומקורית, לא ידרוש העוסק מהצרכן להציג את תעודת האחריות כתנאי למתן שירות בהתאם לחיוביו לפי תעודת האחריות.

"(3) השר יקבע הוראות לעניין מדבקת אחריות, לרבות סוג המדבקה, תוכנה, צורתה, גודלה וגודל האותיות, וכן רשאי הוא, באישור ועדת הכלכלה של הכנסת, לקבוע סוגי טובין שהחובה הקבועה בסעיף קטן זה לא תחול לגביהם".

היו"ר כרמל שאמה:

 הערות לסעיף 1, בבקשה.

יעל כהן:

אני רוצה, במסגרת סעיף 1, לענות לכל הטענות שהועלו כאן לגבי האחריות, על מי מוטלת האחריות בסופו של דבר לתת את המדבקה עם התאריך. האחריות מוטלת אך ורק על המשווק הסופי ולכן על המשווק הסופי לדאוג שהמספר הסידורי, תאריך פג תוקף של התעודה, יירשם במשרדי או במחשבי או במערכת של היבואן או של נותן השירות לגבי האחריות. לכן אני חושבת שבהזדמנות החוק אנחנו פותרים את הבעיה של התופעה הזו שהיום הצרכנים לא מקבלים תעודת אחריות תקפה ומי שמוטלת עליו האחריות זה לא אתם, זה לא היבואנים, זה לא היצרנים, זה המשווקים שבסופו של דבר הם יהיו חשופים לתביעות על פיצוי עונשי כזה או אחר. נקודה.

רז הילמן:

הם, אגב, לא נמצאים פה והיה מעניין לשמוע מה הם חושבים. 

יעל כהן:

הם אלה האחראים לכל המצב הזה. 

זאב זוננפלד:

אני לא הספקתי להגיד את זה קודם, אני חושב שהחוק הזה ייצר הרבה מאוד תביעות וייצור עוד יותר עומס על היועצת המשפטית, שגם כך---

לאה ורון:

אני רוצה רק להביא לידיעת חברי הכנסת שארגוני הסוחרים בישראל, התאחדות הסוחרים, איגוד ארצי למסחר, התאחדות המלאכה והתעשייה בישראל, כולם הוזמנו לישיבת הוועדה. 

זאב זוננפלד:

אני מבקש להסב את תשומת לבה של הוועדה שברגע שהמשווק או הסוחר מציין את התאריך של המסירה, בעצם מי שפורע את השטר הזה הוא היבואן. חשוב שהוועדה תבין את הנקודה, אחד מחייב מישהו אחר שמשלם בלי שום אחריות ומחויבות כלפי זה וזו בעיה. המוכר רושם את התאריך, היבואן צריך לתת את האחריות ואם התאריך הוא לא נכון---

דליה איציק:

הוא יחליף את המשווק. 

זאב דוננפלד:

אי אפשר. 

דליה איציק:

אפשר. אם המשווק לא יעמוד בכללים, הוא יחליף---

זאב דוננפלד:

אי אפשר לגזור גזרות שאי אפשר לעמוד בהן. 

דליה איציק:

אם המשווק לא יעמוד בכללים, הוא יחליף את המשווק. נקודה. 

אריאל לוין:

ואם זה יטעה לרעת הצרכן? לא לרעת היבואן, אם הוא יטעה לרעת הצרכן, הוא יקצר לו את האחריות בשנה, כי---

דליה איציק:

ואם הוא יגנוב? ואם לסבתא שלי יהיו גלגלים? ואם הוא זה? 

אריאל לוין:

אבל אלה דברים נורמליים.

דליה איציק:

זה סתם, זה סתם. 

טלי און:

אחריות נוספת מוגבלת, איפה מציינים את זה? 

אתי בנדלר:

לא במדבקה. מדובר כאן על מדבקה שמתייחסת לאחריות לפי חוק. 

רז הילמן:

כן, אבל יש מקרים שבהם ניתנת אחריות נוספת וזו שאלה האם זה נכון שזה יופיע במדבקה או לא נכון, זו שאלה שבכלל לא עלתה פה לדיון והיא שאלה מאוד מורכבת. לכן אני הייתי מציע לתקן את סעיף (א1)(1), ובמקום 'שבה יצוין תום תקופת האחריות', לרשום 'שבה יצוין מידע באשר לתקופת האחריות כפי שיקבע השר'. 

היו"ר כרמל שאמה:

לא. 

רז הילמן:
אני לא חושב שיהיה צריך להיות הרבה, אני רק אומר שלא נחליט את זה עכשיו, כי לא עשינו---

היו"ר כרמל שאמה:

תום תקופת האחריות. הארכת למישהו אחר, תשלח לו מדבקה בדואר. 

רז הילמן:

זה לא מעשי, זה לא ישים. זה מצריך הרבה חשיבה ו---

היו"ר כרמל שאמה:

הארכת למישהו אחר, אתה גובה ממנו כסף בדרך  כלל? כשאתה מאריך אחריות? 

רז הילמן:

זה לא חייב להיות היבואן. 

היו"ר כרמל שאמה:

מי שלא עושה את זה, מי שלא נותן את האחריות הנוספת.

רז הילמן:

זה כבר ממש... ללכת וגם עליהם להטיל את החובה לתת מדבקות? 

אתי בנדלר:

יש מוכרים, הם אומרים אנחנו נותנים אחריות לשלוש שנים, אבל בשנתיים הנוספות זו אחריות מוגבלת. 

היו"ר כרמל שאמה:

זה יהיה מפורט בתעודה. 

אתי בנדלר:
לכן אמרתי, המדבקה תתייחס לאחריות לשנה. 

רז הילמן:

אז זה צריך להיות מנוסח אחרת. 

דליה איציק:
אנחנו מדברים על המדבקה, תשים לב. 

היו"ר כרמל שאמה:

תעבוד אחרי זה עם היועצת המשפטית, היא מוסמכת לשנות נוסח תמיד. אם זו בעיה של נוסח. 

רז הילמן:

לא, זו מהות. 

טלי און:

המדבקה תהיה באופן אוטומטי למשך שנה? 

היו"ר כרמל שאמה:

לא. מי אמר באופן אוטומטי למשך שנה? 

טלי און:
מה לגבי אחריות נוספת מוגבלת? אם אנחנו נותנים היום שנה ולמגוון רחב מאוד של מוצרים אנחנו נותנים עוד חמש שנים, עם השתתפות עצמית של 99 שקלים לביקור טכנאי. המדבקה תראה שנה אחת בלבד? 

דליה איציק:

שנה פלוס חמש. 

טלי און:

אבל זו אחריות נוספת מוגבלת, לא יהיה לי מקום---

דליה איציק:

בדיוק מה שכתוב בתעודה. 

טלי און:

אבל זה כתוב על התעודה, מדובר על דף A4, על מדבקה אין לי מקום לציין את כל הדברים האלה. 

דליה איציק:

מה לציין? שזה שנה פלוס חמש? 1 פלוס 5? באמת. 

רז הילמן:

לא, צריך גם לסייג את החמש. 

היו"ר כרמל שאמה:

לא, לכתוב את התקופה המרבית. 

רז הילמן:

גם התקופה המרבית זה יכול להטעות. 

קריאה:

אולי עדיף התקופה המינימלית דווקא, לא המרבית. 

היו"ר כרמל שאמה:

למה לראות את זה כתקופה נוספת? האחריות המרבית היא חמש שנים והם מחריגים חלק מסוגי האחריות לתקופה קצרה יותר. תודה רבה על ההערה, תיקנו כמו שרצית. 

טלי און:

לא, זה לא נותן את המענה. 

אתי בנדלר:

בסעיף התחולה, כמו שנקרא לאחר מכן, נעשתה הבחנה, אם אינני טועה, בין אחריות לפי חוק לבין אחריות נוספת וולונטרית. מה שהם אומרים כרגע, החמש שנים, זה האחריות הוולונטרית, שבהסכם ההתקשרות הם בעצם הציעו כחלק מהעסקה, זה מחייב אותם---

היו"ר כרמל שאמה:

וולונטרית הם לא חייבים לתת, אבל מרגע שהם נתנו אותה היא כבר לא וולונטרית, הם לא יכולים לחזור בהם. 

אתי בנדלר:

היא וולונטרית מבחינה זו שהיא לא מתחייבת לפי חוק. 
היו"ר כרמל שאמה:

אוקי, נכון, אבל ברגע שהיא קיימת על מוצר, שזו החלטה שלהם, זו כבר אחריות שחייבת להיות בידיעת הצרכן. 

קריאה:

אבל לאחריות הזאת יש סייגים. 

לאה ורון:

אבל בנוסף לזה הם גם גובים כסף תמורת זה ועוד מגבילים את האחריות. זה עוד יותר מורכב. 

אתי בנדלר:
לפעמים גובים כסף ולפעמים לא גובים כסף. לפעמים אומרים לגבי מכונית, לא גובים כסף אבל זה רק לגבי---

היו"ר כרמל שאמה:

סעיף 4(1) ההגדרה צריכה להיות 'טובין שיש לגביהם חובה למסור תעודת אחריות. 

אתי בנדלר:

אבל תראה את סעיף 4(2) גם, עשינו את ההבחנה---

היו"ר כרמל שאמה:

'טובין שאין לגביהם חובה כאמור, בתום שנה ממועד האמור...'. 

אתי בנדלר:

אם הם יחייבו במקרה הזה לכתוב על תעודת האחריות חמש שנים, מה קורה? ממתי זה יחול לגביהם, בתום שנה או בתום שנה נוספת? 

היו"ר כרמל שאמה:

מה יחול? 

אתי בנדלר:
אם החלטת הוועדה בהכנה לקריאה ראשונה היתה שההיערכות---

היו"ר כרמל שאמה:

אני אגיד לך מה ההחלטה שאנחנו רוצים עכשיו; בא לקוח, קנה מוצר, נתן לו המוכר אחריות, התקופה המקסימלית היא זו שתירשם על המדבקה. אנחנו לא מחייבים אותו---

אתי בנדלר:

ואז ממתי הוראות החוק יחולו עליו? אנחנו נראה את זה כאחריות לפי חוק או אחריות מעורבת? 

היו"ר כרמל שאמה:

אני לא מבין. 

אתי בנדלר:

הוועדה החליטה בישיבה הקודמת, כמובן הוועדה רשאית לשנות את החלטתה,  לא להחיל את החוק לגבי מוצרים שהאחריות עליהם היא לפי חוק לאורך תקופת האחריות הקבועה לפי חוק בתקנות. התקנות עשו הבחנה לגבי מוצרים שונים, לגבי תקופות אחריות שונות, לבין מוצרים שמתקיימת עליהם אחריות מחוץ לחוק, מה שאנחנו קוראים אחריות וולונטרית, שהיא כמובן מחייבת את העוסק, כי זה חלק מההסכם בסופו של דבר שנכרת בין הצדדים. לגבי הסוג הראשון של המוצרים, שמדבקת האחריות מתייחסת אך ורק לתקופת האחריות לפי חוק, התחילה תהיה בעוד שנה, שנה ממועד פרסום החוק. לגבי הסוג השני של המוצרים, שנה לאחר מכן, זאת אומרת בעוד שנתיים. 

היו"ר כרמל שאמה:

לגבי הסעיף הזה את שואלת? 

אתי בנדלר:
כן. אם אתה אומר שמלכתחילה אתה רוצה לדרוש מהם שבמדבקת האחריות לגבי האחת פלוס חמש, למשל השנה האחת שזה תקופת אחריות מתחייבת לפי חוק, והחמש שנים מתחייבת לפי ההסכם, מתי תהיה תחולת החוק לגביהם? בעוד שנה או בעוד שנתיים?

קריאה:

אנחנו מסכימים שבעוד שלוש שנים יופיע התאריך האחרון. 

היו"ר כרמל שאמה:

למה זה עוד שלוש שנים? 

קריאה:

לצורך העניין, אחרי שיעברו שתי התקופות שאת מדברת עליהן, לפי התאריך המקסימלי, כי תופיע האחריות על פי חוק---

אתי בנדלר:

בשלב ראשון הם יצטרכו לכתוב רק שנה? זאת השאלה. 

היו"ר כרמל שאמה:

למה ההפרדה הזו? 

אתי בנדלר:

אני מנסה להבין, כי צריכים לחשוב---

לאה ורון:

זה מה שכתבתם בקריאה הראשונה. 

היו"ר כרמל שאמה:

אני חושב שמרגע שמוכר נתן אחריות היא כבר לא וולונטרית, הוא מחויב לה. 

אתי בנדלר:
זה ברור, היא וולונטרית רק במובן זה שהיא לא מתחייבת---

היו"ר כרמל שאמה:

אוקי, אבל ברגע שהוא נתן זו כבר אחריות מחייבת, כמו אחריות החובה. אנחנו לא באים להחיל פה חובה לתת אחריות על מוצרים שאין חובה, זה לא העיסוק שלנו, אנחנו באים לעסוק בהסדרה של היחסים מרגע מתן האחריות. אני חושב שמרגע שניתנה אחריות, צריך לרשום את התקופה המקסימלית והכל כמובן על פי תנאי האחריות, זה ברור, ותנאי האחריות מחריגים ו---

אתי בנדלר:

זאת אומרת שהם יכתבו במדבקת האחריות חמש שנים, בדוגמה הזאת---

היו"ר כרמל שאמה:

הם גם יכולים לפרט יותר, אנחנו לא מונעים מהם. 

אתי בנדלר:

את תקופת האחריות המרבית וזה יחול עליהם בתום שנה מפרסום החוק. זה הרעיון? זאת אומרת, נגיע תיכף לסעיף 4, ההבחנה שנעשתה בין סוגי האחריויות השונות מתבטלת לעניין מועד התחילה. 

היו"ר כרמל שאמה:

כן, אני לא רואה בזה צורך.

יעל כהן:

זה אומר שיש לנו שני סוגים של מוצרים, מוצרים שיש אחריות לשנה ואין אחריות מורחבת, הם יצטרכו לשים את המדבקה מיד. 

היו"ר כרמל שאמה:

אנחנו לא עושים הבחנה. 

יעל כהן:

אבל הבעיה שזה עלול להטעות צרכנים, אם הם רואים חמש שנים ולא יראו שיש שם סייגים, שיש תשלום חובה, או שזה מוגבל למנוע בלבד ולא---

היו"ר כרמל שאמה:

אבל כתוב 'בהתאם לסייגי האחריות'. 

אתי בנדלר:

איפה זה יהיה כתוב? 

קריאה:

זה מחייב אותם לשמור את תעודת האחריות. 

חנה טירי:

בתעודת האחריות יש חובה לציין שזאת אחריות מסויגת, אז השאלה היא איך עושים את זה על המדבקה. גם על המדבקה אנחנו נתחיל לכתוב שיש סייגים וכולי? או שאנחנו בעצם מגבילים את התקופה רק לתקופה שמתחייבת מכוח החוק. 

היו"ר כרמל שאמה:

כפוף לתנאי האחריות. 

טלי און:

כפי שהם מופיעים בתעודת האחריות ואז הצרכן כן מחויב לשמור את תעודת האחריות? 
היו"ר כרמל שאמה:

הרי ברור שתנאי האחריות לא נמצאים על המדבקה, הם נמצאים בתעודת האחריות או באתר של---

זאב דוננפלד:

אז מה הערך המוסף של המדבקה? עוד פעם. אם כל הזמן אנחנו חוזרים לתעודת האחריות, כפוף---

היו"ר כרמל שאמה:

כפוף שאני אדע שיש לי אחריות, רק שאני לא צריך לחפש תעודה כדי להוכיח אותה. 

טלי און:

אבל לא בטוח שתדע, כי היא תראה לך שיש לך רק 12 חודשי אחריות, כל השאר זה יהיה---

היו"ר כרמל שאמה:

לא, היא תראה שיש לי ארבע שנות אחריות. 

זאב דוננפלד:

ומה זה כולל? עם מנוע, בלי מנוע? 

היו"ר כרמל שאמה:

אז אני פונה, לאו דווקא לתעודה שלי, לכל תעודה שאתה גם יכול להציג, או באתר, או שאני אפנה אליך ותשלח לי העתק של תעודה ואני אראה מה התנאים. 

טלי און:

אז הם יגידו לנו 'אתם שיניתם את הנוסח, כשאני קניתי לפני שלוש שנים זה לא היה ככה', 'אתם מטעים, אתם מרמים'. כבר היום אנחנו נתקלים בזה. גם היום, לא כולם שומרים, אז היום אנחנו מפיקים להם תעודת אחריות חדשה והם אומרים 'כשאנחנו קנינו לפני שנתיים הבטיחו לנו הרים וגבעות, היום אתם מסייגים את זה'. זה בפועל מה שהיום---

רז הילמן:

זה עלול להיות תמריץ שלילי לתת אחריות מורחבת. זה בעייתי. 

יעל כהן:

אני אגיד לכם, המוכרים מבטיחים הרים וגבעות, תשע שנות אחריות חינם, לא אומרים שיש מגבלות וזה מה שיוצר את הבעיות. היבואן מלכתחילה כן קבע מגבלות אבל המוכר לא מגלה את המגבלות האלה, זו הטעיה. 

דליה איציק:

אז מה את מציעה? בהזדמנות חגיגית זאת שארלוזורוב נרצח לא נפתור את כל הבעיות. את צודקת, נכון, אנחנו מייחסים את זה לתעודת האחריות. 

אריאל לוין:

הצרכן עלול להיפגע פה, הוא עלול להבין משהו שהוא לא נכון ובבוא היום, כשתהיה לו תקלה, הוא יימצא במקום לא טוב, לא יהיו לו פתרונות, כי מי שמכר לו הבטיח לו דברים אחרים. בפועל הוא עומד מול חברה שלא תקיים את מה שהוא חושב ומפה זה יכול ללכת רק ל---

רז הילמן:

אני חושב שהנקודות שעלו פה מראות את המורכבות ושכדאי שהנושא הזה יהיה בסמכות השר. יקבעו פה שהשר צריך לקבוע מה יופיע על המדבקה גם לעניין האחריות, תום התקופה, גם זה צריך להופיע.

חנה טירי:

זה כבר נמצא בסעיף קטן (3). 

רז הילמן:

לא. ברגע שכתוב במפורש בסעיף (א1)(1) שבה יצוין תום תקופת האחריות, אז השר אחרי זה לא יוכל לשנות את זה. לכן אני מציע שיהיה כתוב שבה יצוין מידע באשר לתקופת האחריות כפי שיקבע השר. כשהשר יקבע ב דיוק מה שצריך באותה מסגרת עבודה שהוא עושה, של הגודל והצורה, אז הוא גם יקבע מה צריך להופיע. 

חנה טירי:

אבל אפשר גם לקבוע תוכן למדבקה. 

רז הילמן:

את כותבת תוכן בלי---

דליה איציק:

רז, יש לשר סמכות לקבוע תוכן. 

רז הילמן:

בוודאי, אבל אם את לא משנה את סעיף (א1)(1) זה יהיה בסתירה. 

אתי בנדלר:

הוא רוצה שיהיה כתוב, במקום 'שבה יצוין תום תקופת האחריות', יהיה כתוב 'שבה יצוין מידע ביחס לתקופת האחריות', או בנוגע לתקופת האחריות. 

רז הילמן:

כפי שיקבע השר. 

קריאה:

אפשר מידע נוסף. 

דליה איציק:

אפשר מידע, אבל מועד תום האחריות חייב להיות, כי זה עיקר הבעיה. 

רז הילמן:

אבל אז זה משאיר שאלה, איזה אחריות. עכשיו עלו הבעיות בעניין הזה, אם יש אחריות מורחבת רגילה, או אחריות מורחבת מוגבלת. 

דליה איציק:

נתנו לזה פתרון. 

רז הילמן:

לא ניתן פתרון לנושא הזה. אמרו פה, גם ארגוני הצרכנים---

היו"ר כרמל שאמה:

מה קורה היום לאדם שקנה מוצר ואיבד את תעודת האחריות? 

טלי און:

אנחנו מפיקים לו תעודת אחריות חדשה. אבל כשהוא יגיע לממש את האחריות והוא יראה על המדבקה שיש לו חמש שנות אחריות, בכפוף---

היו"ר כרמל שאמה:

כפוף לתנאים בתעודה. 

טלי און:

אז הוא עדיין לא יודע מה התנאים. 

היו"ר כרמל שאמה:

אבל גם אדם לא זוכר את תעודת האחריות שנתת לו בעל פה, הוא לא מסתובב איתה כל היום בארנק. 

טלי און:

אבל אז יעלו טענות להטעיה, 'רשמתם לנו חמש---

דליה איציק:

הנה דוגמה, יהיה כתוב שנה אחריות מלאה, ופה כתוב והאחריות אינה מכסה קורוזיה וזה וזה וזה. מה הבעיה? 

קריאה:

כל זה על גבי המדבקה? 

היו"ר כרמל שאמה:

כן, וזה מכשיר קטן. 

שוש רבינוביץ:

רק הערה לגבי המונח, נאמר פה בסעיף קטן (א1) שמדובר רק על משווקים, עוסק ברגע שהוא מוגדר גם כיצרן, זה לא רק משווק. יש יצרנים שמוכרים, אז זה לא---

היו"ר כרמל שאמה:

אם הוא יצרן ואם הוא מוכר, אז הוא גם מוכר. יש לו שני כובעים. 

יעל כהן:

יש לו הכי פחות בעיה, אם זה יצרן שמוכר ישירות. 

אתי בנדלר:

זה חל על כל עוסק בין שהוא משווק, בין שהוא היבואן, בין שהוא היצרן ובין שהוא החנות הקמעונאית, בתנאי שהוא מוכר את זה לצרכן. 

היו"ר כרמל שאמה:

כבוד היועצת המשפטית, אנחנו זקוקים לשינויים בסעיף 1? 

אתי בנדלר:

כן. אני אוסיף בפסקה (3), השר יקבע הוראות לעניין מדבקת אחריות, לרבות סוג המדבקה, תוכנה ומידע שייכלל בה, כדי לאשר את זה, והשאר כפי שמופיע בהצעה, אלא אם כן יש הערות נוספות. 

הילה דוידוביץ:

לי יש הערה. נדמה לי שדיברנו בדיון שעבר שהחובה לא תהיה למסור את המדבקה, אלא להדביק את המדבקה, כי פחדנו שזה ינוצל לרעה. 

אתי בנדלר:

לא, להיפך. 

הילה דוידוביץ:

זה מה שלי זכור, לא היה פרוטוקול, אבל פחדנו שזה ינוצל לרעה שהוא ימסור לו ואז הוא כן הדביק, לא הדביק. וגם לא דיברנו, למה שלא יהיה שהחובה תהיה להדביק---

היו"ר כרמל שאמה:

האינטרס של המוכר זה להדביק. 

הילה דוידוביץ:

בגלל שזו עברה פלילית. 

היו"ר כרמל שאמה:

גם האינטרס הכלכלי שלו זה להדביק. 

הילה דוידוביץ:

אז למה שלא תהיה חובה להדביק על המוצר? 

אתי בנדלר:
תכתבי ידביק או ימסור, אני מוכנה לכתוב את זה, אני לא רוצה לקבוע להם מלכתחילה את ה---

רז הילמן:

לא כדאי לך לחייב אותו להדביק, זה אומר לפתוח את הקלקר---

יעל כהן:

אדוני, יש איסור לדרוש תעודת אחריות, הייתי מציעה להוסיף איסור להציג גם חשבונית כתנאי למתן שירות. 

דליה איציק:

זה ממילא אסור. 

היו"ר כרמל שאמה:

מי בעד סעיף 1 עם השינוי? הסעיף אושר.

הצבעה

סעיף 1

הסעיף אושר
נא להקריא סעיף 2. 

אתי בנדלר:

כרגע יש הצעה של חברת אורנג', להוסיף סעיף קטן (א2). 

יהל בן נר:

נכון. אנחנו מדברים על נורמה כללית שכרגע אושרה ואיזה שהוא הסדר שהוא מידתי במידה והעוסק ממלא את כל התנאים של ההסדר. 

אתי בנדלר:

תציגי בבקשה את ההצעה שלך. 

יהל בן נר:

אנחנו ניסחנו כמיטב יכולתנו, כמובן בכפוף להנחיות שלך; 'על אף הוראות סעיף (א1) עוסק המוכר טובין לצרכן והטובין מזוהים במספר סידורי או מספר זיהוי ייחודי, פטור מהחובה לפי סעיף (א1)לעיל, אם העוסק מקיים את כל אלה'. הכל. 

'(2) העוסק לא דורש מהצרכן להציג תעודת אחריות כתנאי למתן שירות בהתאם לחיוביו לפי תעודת האחריות, אלא מזהה את הטובין ואת מועד רכישתם לפי המספר הסידורי או מספר הזיהוי הייחודי'.

'(3) העוסק מאפשר לצרכן לבדוק את תקופת תוקף האחריות בכל עת באתר אינטרנט או בטלפון', פה יכול להיות ששלי לא מעודכן מספיק, אצלך זה 'בשיחת חינם', 'באמצעות המספר הסידורי או מספר הזיהוי הייחודי או באמצעות מסרון'. אין לי פה את הנוסח המעודכן, נתתי לך את המעודכן ביותר. 

אתי בנדלר:

אני חושבת שההצעה היא ראויה בשינוי אחד, אני לא הייתי אומרת שעל אף הוראות סעיף (א1) זו ההוראה שתחול, אלא שהשר  רשאי לקבוע מוצרים או מקרים שבהם עוסק המוכר יהיה פטור. זאת אומרת אני לא רוצה לקבוע את זה כבר כהוראה מחויבת, אלא שהשר יקבע את המקרים. 

דליה איציק:

זה מביא בחשבון את הבעיות שהם מעלים ושצריך ללמוד חלק מהבעיות. 

יוליה מרוז:

אבל הפתרון הזה לא מחריג אף אחד, נהפוך הוא, הוא חלופה ראויה. 

רז הילמן:

אנחנו תומכים בהצעה. 

יוליה מרוז:

הוא חלופה ראויה להצעה הראשונה וכל אחד יכול לאמץ. 

אתי בנדלר:
גב' טירי, זה צריך להיות תלוי בשיקול דעת השר לאחר שיבחן את המקרים, או---

חנה טירי:

קודם כל אנחנו לא קיבלנו את המסמך שלהם וזו פעם ראשונה שאני שומעת וזה לא מולי, אז מאוד קשה לי להתייחס לנושא. 

יהל בן נר:

אנחנו העברנו את זה לוועדה. 

חנה טירי:

לא קיבלנו את זה, אז קשה לי כרגע להתייחס לנוסח מלה במלה, זה לא מונח לפניי. 

יהל בן נר:

אבל אם הוועדה סבורה שזה נוסח ראוי והסדר ראוי כבר עכשיו, אז חבל שאנחנו נגלגל את זה---

אתי בנדלר:

אני אומר לחברי הכנסת, הרעיון הוא רעיון נכון, אני חושבת שראוי לאמץ אותו, אבל הוא טעון בחינה. הוא טעון בחינה, האם תהיה לו תחולה כללית או לא, וזה יהיה נתון רק לשיקול דעת ה---

היו"ר כרמל שאמה:

ואנחנו רוצים שכל ההחרגות האלה יהיו באישור ועדת הכלכלה. 

אתי בנדלר:

קודם כל זה צריך להיות בתקנות ואחר כך באישור ועדת הכלכלה. 

היו"ר כרמל שאמה:

ברור. לדוגמה איתם, יכול להיות שאין לי בעיה עם המנגנון, עד שאני לא רואה שזמני ההמתנה אצלם יורדים, אין להם סיכוי לקבל את זה אצלי. 

יהל בן נר:

זה לא קשור---

היו"ר כרמל שאמה:

קשור, לא קשור, אם יש לכם אפשרות לפתוח מוקד טלפוני נוסף, תורידו קודם כל את זמני ההמתנה. 

יהל בן נר:

אנחנו מתחייבים שזה יהיה טלפון ייעודי, לא קשור לשום זמן המתנה, לא קשור לכלום. 

היו"ר כרמל שאמה:

 בסדר, אוקי, לא פסלנו את הרעיון.

אתי בנדלר:

עכשיו שאלה לגבי בררת המחדל. ישנה אפשרות לומר, כמו שאני הצעתי ואולי אפשר לשפר את ההצעה, ש'על אף הוראות סעיף קטן (א1) השר רשאי לקבוע מוצרים או מקרים שלגביהם עוסק המוכר טובין לצרכן' וכולי וכולי, שהאלטרנטיבה שהם מציעים תהיה חלופה לסעיף קטן (א1). אפשר לכתוב כמו שהם מציעים, 'על אף הוראות סעיף (א1)', הדרך הזאת תהיה דרך אלטרנטיבית, 'אלא אם כן קבע השר אחרת בתקנות'. זאת אומרת שהשר יוכל לומר שעל אף זה שאני מציע את זה כדרך אלטרנטיבית, לאחר שבחנתי זה לא מתאים לסוגי מוצרים או... 

יהל בן נר:

אז אנחנו נוכל לקיים את זה, תהיה לנו ודאות ו---

דליה איציק:

זה פתרון נכון רק באישור ועדת הכלכלה. 

אתי בנדלר:

בכל מקרה כל התקנות לפי סעיף זה יהיו באישור ועדת הכלכלה. 

טלי און:

אני רק רוצה להוסיף שפרט לחברות הסלולר, לשאר היבואנים אין מערך טלפוני דומה לזה, או מתקרב לזה. אין לנו מספיק כסף, אנחנו לא כל כך עשירים כמוכם. 

היו"ר כרמל שאמה:

אל תריבו עכשיו על זה. 

קריאה:

לא, יש הבדל בינם לבינינו מאוד גדול בעניין הזה. להם זה נראה פשוט להביא 50 אנשים להקים טלפונים ולעשות... זה הרבה מאוד כסף. 

אתי בנדלר:

אם כך הסעיף הקטן הזה ייכתב בנוסח ובמגבלה שבסופה יבוא 'או באמצעות מסרון', אלא אם כן קבע השר אחרת, לגבי סוגי מוצרים או במקרים שיקבע. 

היו"ר כרמל שאמה:

אוקי, והכל באישור ועדת הכלכלה. 

אתי בנדלר:

כל מה שהוא יקבע לפי הסעיף הזה יהיה באישור ועדת הכלכלה. 

היו"ר כרמל שאמה:

מי בעד? אושר. 

לאה ורון:

חברת הכנסת דליה איציק מצביעה במקום חבר הכנסת אלי אפללו, חבר הכנסת עתניאל שנלר מצביע במקום חבר הכנסת ישראל חסון. 

אתי בנדלר:

סליחה, אני רוצה לתקן את דבריי. אמרתי כל ההוראות שיקבע השר לפי הסעיף המוצע יהיו באישור ועדת הכלכלה, זה לא מה שסוכם ולא מה שהוצע בפסקה (3) לסעיף קטן (א1), אז השאלה אם הוועדה בכלל רוצה שלמשל הוראות לגבי מדבקת אחריות, לרבות סוג המדבקה, או תוכנה והמידע שייכלל בה והצורה שלה וגודלה וגודל האותיות, לא נראה לי שזה טעון אישור ועדת הכלכלה. 

היו"ר כרמל שאמה:

לא, זה לא. 

אתי בנדלר:

אז רק כאן, לתקנות האלה. 

היו"ר כרמל שאמה:

רק הפטורים, לא העיצוב. 

אלקנה אפרתי:

(מקריא): תיקון סעיף 23. 2. בסעיף 23(ב)(8) לחוק העיקרי, אחרי "תעודות אחריות" יבוא "לא מסר מדבקת אחריות".

קריאה:

לא מסר או לא הדביק. 

אתי בנדלר:

יש הערות, אדוני. 

קריאה:

רק לא מסר, ידביק או ימסור, צריך לעשות את ההתאמה. 

שוש רבינוביץ:

אנחנו מדברים פה על קנס של מעל 200,000 שקל ואנחנו מדברים על מי שלא מסר מדבקת אחריות. אני לא חושבת שיש פה פרופורציה, זה לא משהו שקשור להטעיה, זה לא קשור לתחום---

היו"ר כרמל שאמה:

זו אותה סנקציה שקיימת היום לגבי תעודת אחריות?  

שוש רבינוביץ:

אבל בתעודת אחריות יש עניין של הטעיה הרבה יותר. 

היו"ר כרמל שאמה:

לא, היינו הך. 

שוש רבינוביץ:

כן, זה עניין שלא מסר מדבקה. 

היו"ר כרמל שאמה:

דין תעודה כדין מדבקה. כך אנחנו רואים את הדברים. 

מי בעד? הסעיף אושר.

הצבעה

סעיף 2

אושר.

אלקנה אפרתי:

(מקריא): "תיקון סעיף 31א. 3. בסעיף 31א(א)(7) לחוק העיקרי, אחרי סעיף 18(א)(5) יבוא "או ביקש צרכן מעוסק לקבל מדבקת אחריות, כפי שנדרש לפי סעיף 18א(א1)" ואחרי "מסר תעודה" יבוא "או מדבקה" ".

היו"ר כרמל שאמה:

הערות? 

אתי בנדלר:

כולם יודעים על מה מדבר סעיף 31א? סעיף 31א מקנה לצרכן זכות לתבוע פיצויים לדוגמה, ונאמר בו כדלקמן ברישה: 'נקשרה עסקה בין עוסק לצרכן והעוסק הפר בקשר לאותה עסקה הוראה מהוראות המפורטות להלן, רשאי בית המשפט לפסוק בשל אותה הפרה פיצויים שאינם תלויים בנזק, בסעיף זה פיצויים לדוגמה, בסכום שלא יעלה על 10,000 שקלים', וכאן מוצע לתקן את פסקה (7) שבסעיף. פסקה (7) אומרת: 'ביקש צרכן מיצרן טובין או מעוסק לקבל תעודת אחריות כפי שנדרש לפי סעיף 18(א)(5) והיצרן או העוסק לפי העניין לא מסר תעודה כאמור', כאן מוצע לתקן את הפסקה הזאת כך שתוכנה יהיה 'ביקש צרכן מיצרן טובין או מעוסק לקבל תעודת אחריות, או ביקש צרכן מעוסק לקבל מדבקת אחריות, כפי שנדרש לפי סעיף 18א(1) והיצרן או העוסק לעניין לא מסר תעודה או מדבקה'. זה יהיה התוכן. 

רז הילמן:

למה היצרן? זה בעצם העוסק. 

אתי בנדלר:
נכון, אני מסכימה איתך. על מי חלה החובה לתת תעודת אחריות, גב' טירי? 

חנה טירי:

על העוסק. 

אתי בנדלר:

אז מדוע זה מופיע כאן ב-(7) מיצרן טובין או מעוסק לקבל תעודת אחריות מלכתחילה? כתוב כאן 'והיצרן או העוסק לפי העניין', האמת היא שאין חשש, משום שככל שהחובה לא חלה על העוסק אז כמובן שהוא לא יצטרך. 

חנה טירי:

היצרן צריך לצרף את התעודה והעוסק צריך למסור. אם הצרכן לא צירף תעודה, העוסק לא יכול למסור את התעודה. זאת אומרת החובה היא בעצם משולבת. 

אתי בנדלר:

הבנתי, היא תלויה אחת בשנייה. 

היו"ר כרמל שאמה:

מי בעד הסעיף שהוקרא? אושר. 

הצבעה

סעיף 3

אושר.
אלקנה אפרתי:

(מקריא): "תחולה. 4. החובה למסור מדבקת אחריות לפי סעיף 18א(א1) לחוק העיקרי, כנוסחו בסעיף 1 לחוק זה, תחול לעניין טובין כמפורט להלן:

"(1) טובין שיש לגביהם חובה למסור תעודת אחריות לפי סעיף 18(א)(5) לחוק העיקרי – בתום ____ חודשים מיום תחילתו של חוק זה". 

היו"ר כרמל שאמה:

אי אפשר לקבוע תאריך? 

אתי בנדלר:

עכשיו זה הזמן. בעת הפרסום לקריאה הראשונה ציינו בפירוש שהמועד ייקבע בעת הדיון...

היו"ר כרמל שאמה:

כמה זה סביר? 

אתי בנדלר:

אני מציעה לאפשר כאן פרק זמן ראוי. יש כאן באמת בעיות טכניות רציניות שצריך להיערך אליהן וצריכים לאפשר גם לשר לקבוע תקנות בפרק הזמן הזה. 

היו"ר כרמל שאמה:

 כמה זמן זה סביר? 

רז הילמן:

אנחנו חושבים שצריך להצמיד את זה בעצם לשר. מרגע שהשר קבע את הקריטריונים, רק אז אפשר להתחיל להיערך. לפני שהשר קבע את הקריטריונים, אנחנו לא יכולים להתחיל להיערך, לכן אנחנו חושבים שזה צריך להיות תקופה, להערכתנו שנה, מרגע שהשר קבע את כל הקריטריונים. 

אתי בנדלר:

אני רוצה, אם כך, לשכלל את ההצעה. יש דברים בגו, הרי הם לא יכולים באמת להתחיל להפעיל ולהיערך בלא תקנות. אני מציעה שתיקבע הוראה שהשר יתקין תקנות ראשונות לפי סעיף זה תוך פרק זמן שהוועדה תקבע ו---

דליה איציק:

שישה חודשים זה מספיק. 

היו"ר כרמל שאמה:

שיקבע תקנות? 

דליה איציק:

כן. אתם תלכו עכשיו הביתה, תשבו על המדוכה במשרד התעשייה, המסחר והתעסוקה ואז הוא יתקין את התקנות, יפרסם ואתם תצטרכו אחר כך פרק זמן נוסף, אבל בינתיים השר חייב תוך חצי שנה ל--- 

היו"ר כרמל שאמה:

אוקי, אז השר עד ה-1 בינואר יתקין תקנות. 

פניה קירשנבאום:

התקנות לגבי המדבקה? אל תצפי. החוק שלי, הגנת הצרכן (חוזים אחידים), עבר לפני שנה, משרד התעשייה, המסחר והתעסוקה התחייב תוך חצי שנה לתת תקנות, עד היום לא הוגשו תקנות. 

היו"ר כרמל שאמה:

בגלל שלקחת את זה לוועדה אחרת. פה, תאמיני לי, הוא יתקין תקנות. 

לאה ורון:

זו הוועדה שמפקחת על עבודת משרד התעשייה, המסחר והתעסוקה לפי תקנון הכנסת והשר מחויב למסור לה דיווח. 

פניה קירשנבאום:

וזה חוזים אחידים, אז זה עבר בחוקה והנה שנה עברה ותקנות עדיין אין. 

אתי בנדלר:

עם תיקון עקיף לחוק הגנת הצרכן, ואז התקנות הן לפי חוק הגנת הצרכן. 

חנה, ה-1 בינואר?  

היו"ר כרמל שאמה:

ה-1 בינואר ואחרי זה כמה חודשים להתארגנות? 

רז הילמן:
תקופה של שנה. 

היו"ר כרמל שאמה:

לא, אתה מקבל כבר מעכשיו חצי שנה עד שהוא יתקין. 

רז הילמן:

אבל אי אפשר להיערך. 

דני פיקובסקי:

אבל אנחנו לא יודעים מה לעשות עם זה. רק כשיהיו תקנות, נוכל לפעול. 

טלי און:

בהתאם למוצרים שהוא יקבע, אנחנו נוכל ל---

רז הילמן:
וקחו בחשבון שכאן יושבים העסקים המסודרים. העסק הזה ישפיע על כולם, לא רק על מי שיושב פה. 

היו"ר כרמל שאמה:

לא יהיה שנה וחצי. 1 למאי? 

אתי בנדלר:

אדוני היושב ראש, אני מוכרחה לצאת כאן להגנת העסקים. אני חושבת שארבעה חודשים התארגנות מרגע שיש תקנות זה זמן---

דליה איציק:

אבל יש חצי שנה לשר עוד לפני כן. 

לאה ורון:

אבל הם לא יודעים מה להכין. 

דליה איציק:

אבל השר לא קובע את התקנות בזה... אני הייתי שרה, נו, באמת, עורכת דין בנדלר, השר יושב ככה עם עצמו וזהו? הוא קורא להם, יש תהליך. כל התהליך שמתרחש פה, מתרחש בתהליך התקנות. 

רז הילמן:

לא כולם משתתפים בתהליך הזה. זה משפיע גם על יבואני צעצועים ושעונים והרבה מאוד אנשים. 

דליה איציק:

שנה וחצי, לא יקרה מזה כלום. הם צודקים, הם יודעים שלא יקרה כלום, בגלל זה הם רוצים---

רז הילמן:

החוק הזה משפיע גם על מי שלא יושב כאן והם יצטרכו להיערך מרגע שזה יפורסם ברשומות, הם לא יידעו לפני זה. 

היו"ר כרמל שאמה:

1 ביוני מקסימום. 

לאה ורון:

1 ביוני זה 11 חודשים. 

פניה קירשנבאום:

זה נקרא הריבון. 

דליה איציק:

שלטון פקידים. 

אתי בנדלר:

זה ממש לא שלטון פקידים, זה להיפך, זה עם הפנים לעסקים. 

היו"ר כרמל שאמה:

אבל הכל זה זמנים. אנחנו אתמול חוקקנו את חוק הווד"לים, תהליכים שהולכים חמש שנים, כיווצנו אותם לפחות משנה, תלוי מה אתה קובע, והביאו לנו שם מאמרים מלומדים ומחקרים, כשאתה קובע זמנים ברורים, אנשים עומדים בהם. את יודעת מה אפשר לעשות בשנה? תקנות כאלה מצ'וקמקות? 

דליה איציק:

חוקה לארצות הברית אפשר לעשות בשנה. 

היו"ר כרמל שאמה:

התקנות ואחרי זה ההיערכות להן. לא ביקשנו מהם לבנות את הלוויין עמוס 7. 

דליה איציק:

תקנות, נו באמת, לא להגזים. שנה? חוקה לארצות הברית אפשר לעשות. 

היו"ר כרמל שאמה:

1 בינואר והם יהיו ב-1 ביוני, ניתן עוד חודש. ואז בתאריך הזה אני גם אחגוג את יום הנישואים שלי וגם את---

אתי בנדלר:

ובלבד שתחגוג לא עם מדבקה. 

היו"ר כרמל שאמה:

לא נתנו לי אחריות. 

אתי בנדלר:

אז זה יהיה טובין שיש לגביהן חובת אחריות לפי סעיף 18(א)(5) לחוק העיקרי ביום 1.6. ולגבי פסקה (2) אם כך תבוטל ההבחנה בין---

היו"ר כרמל שאמה:

 כן.

אתי בנדלר:

לא יהיה (2), לגבי כל מדבקות האחריות---

היו"ר כרמל שאמה:

כבוד היועצת המשפטית, מה דינה של מדבקה ריקה? אני רוצה להוסיף סעיף. 

אתי בנדלר:

מדבקה שלא עונה, אתה קבעת עכשיו עונשין של 200,000 שקלים וגם זכות לפיצויים לדוגמה. 

היו"ר כרמל שאמה:

ולגבי אחריות? 
אתי בנדלר:

אותו דבר. 

היו"ר כרמל שאמה:

מה המשמעות של האחריות? האחריות תקפה או לא? 

אתי בנדלר:

הדבר לא פוגע בתוקף האחריות.  

רונית פרל:

עכשיו החלתם את זה גם על מי שנותן באופן וולונטרי? 

אתי בנדלר:

כן. 

היו"ר כרמל שאמה:

השר יכול לפטור אותם. 

רונית פרל:

אבל ביטלת את הסעיף הזה. 

היו"ר כרמל שאמה:

השר יכול לפטור כל סוג של---

קריאה:

יש ב-1(א1)(3), '...באישור ועדת הכלכלה של הכנסת לקבוע סוגי טובין שהחובה הקבועה בסעיף קטן לא תחול לגביהם'. 

היו"ר כרמל שאמה:

השר רשאי לקבוע סוגי טובין שלא חלה עליהם חובת אחריות והוא יכול לפטור אותם. 

רונית פרל:

זה אושר? 

היו"ר כרמל שאמה:

כן. 

תודה רבה, הישיבה נעולה. 

הישיבה ננעלה בשעה 10:18
